url: =Muneithangdal Taangthu by Dr. Tualchin Neihsial ~ PhualvaTimes\nMuneithangdal Taangthu by Dr. Tualchin Neihsial\nUpdated : February 16, 2019 at 9:03 pm\n©Dr. Tualchin Neihsial(As Retold to Dr. Tualchin Neihsial)\n“Muneithangdal”ci a i theih uh mi khenkhat in,”Muneihthangza”, “Muneihthangzai” ciin leng na ciamteh uh hi. Meel hoih mahmah a minthang Lengtonghoih’ pianpih sanggam pasal sagihte lak a nautumpen hiai Muneithangdal ahi hi. Hiai hun sung mah in Sizasawite unau kici mi khenkhat in, “Si leh Sawi’, “Lasi leh Lasawi” acih uh unau numei nih, a khennawn in “Silesawite”, peuh ci in na ciamteh uh hi. Hiai unau tagah leh genthei mahmahte’n gamlak beel in gam nuai ah khosa in, theigah, hakai, kawlkai leh neektheih dangdang ne in kivaak uh hi. Amau bangbang a genthei piteek khat in leng hakai leh kawlkai khawng tou a kivaak khat, gamlak a a kivaakna diing zong a a va kuan ciang in hiai Sizasawite unau in hehpih in a na panpih ua, seeng dimdim in kawlkai leh hakai na posak zelzel uh hi.\nNi khat,sep diing leh neek diing nei lou a lungdong leh tongkhongtak a unau nihte a om lai un, gamlak mun khat ah theipi min pha mahmah khat tuakkha uh hi. Kipaak leh nuamsatak a theipi kung a kah a, a kaahiangte a alanglang kawmtuah a omlai un theipi nuai ah Tuivamit nei om ahihlam hon mukhia uh hi. Nitaak khat a Unu’ mumang lam in a mi theih ngeilouh khat in,”Na gentheihdan uh a theih sasa a hong pai ka hi; hiai ah hong pai inla hiai aaipatzang hong la in. Hiai aaipatzang ah kiluai le cin, a kitah louh kia hi lou in, na gentheihna, taaksapna leh kisapna hong bei diing hi” ci a sam a mu hi. Mumang lah bang atak lah bang ahihman in lamdangsa mahmah uh hi. Theipi nuai a Tuivamit nei omna suangpi omna mun naih a a va pai ua leh, khaaukheekna mui khat a khaau kikheeklai a va tuak uh hi. Muneithangdal in khatvei a uital toh vasa beng diing in gamlapi ah kuankhia hi. A vasa betna lam ah a uital in bang hiam khat bauh in tawngtawng ahihman in vasa khatta beek leng a kaap thei kei hi. Muneithangdal in,”vasa kikaap thei kei” ci in a ui ngoh in a uital saatgawp hi.\nBang tan hiam nung a Muneithangdal in a tunglam a ettouh leh khaaukheek a om Sizasawite unau a mu hi. A khaaukheekna a mui ging hiauhiau a ui in a zaak ciang in lamdangsa a bauhbauh leh tawngtawng a na hi hi. Tuivamit ah Muneihtangdal pai thei lou ahihman in tua numei nihte’n a kumsukna diing in khaau zan in nuamtak in hong kihou theita uh hi. Hun tomcik sung in lamdangtak in Sizasawi leh Muneithangdal in kiteen diing thu khensat diing khop in ki-itna hong piang hi.Inn a tun ciang in a pi kiang ah Muneithangdal in, “Pii aw, Sizasawi va heel lengh, n’ong awi hiam?” ci in a dong hi. A pii in,”va heel ve, a meel zong hoih mahmah kici ei ve” ci in dawng hi. Tua ciang in Sizasawi heel diing in Muneithangdal va kuan hi. “Hong kumsuk in”ci a Sizasawi in a sap ciang in Muneithangdal zong va kumsuk pah in, a hong kihouhou ciang un kiteen diing thu hong thupuuk uh hi.\nKiteeng pah diing a cih uh leh Muneithangdal in a siiksamsih leh a sathau biing keng mangngilhkha hi. Ka siiksamsih leh ka sathau biing ka va la phot dia, k’ong tun ciang in,”vaantung zualnu, vaantung zualnu, siikinn dann sawm kot hong hon aw k’ong cih ciang in kongpi hong hon in” ci in a a kivaikhaak uh hi. A kiang nai ua lingmin ne a om vompi in Sizasawi leh Muneihthangdalte’ kihouna a na zagu hi. Akihou ni ua pan ni sagih ni a Muneithangdal in a innsung vaiteng saizou vek in a kiteen ni diing uh lungmuangtak in a ngaak hi. A kiciam ni uh a tun ma in Sizasawite’ inn ah vompi va pai in,”Vaantung zualnu, vaantung zualnu, siikinn dann sawm kot hong hon aw” a cih leh Muneithangdal diing sa in kongpi a va hon uh hi. Vompi ahih lam a theih ciang un dah mahmah in, “bang cih peuh diing i hi hiam?” ci in lungbuaitak in a ngaihsun uh hi. Meii phualpi khat sep in, huai kiang ah vompi toh kizom a lum in, meii phualpi lam ah a nawlnung in vompi a lumsak uh hi.”Na kikhiin, na kitawl aw, khalvomte’ pu ka thang zalna om lou e” a cih uh ciang in vompi in,”Ka kikhiin e, ka kitawl e, meikhuuk ah ka kitawllum” ci in meii phualpi ah kia in a si hi.\nA kiciam ni uh hong cin ciang in Sizasawite’ omna mun ah Muneihtangdal hong tung in,”Vaantung zualnu, vaantung zualnu, siikinn dann sawm kot hong hon aw “a cih hang in, “Vompi hi teh hong hon kei nung” a ci uh hi. Muneithangdal in samsam mahleh Sizasawi in “Vompi hi teh” ci’n a hon nuam het kei hi. Muneithangdal in,”Tua ahih leh vompi ka hih leh ka hih louh theihna diing in ka siiksamsih leh ka sathau biing hong haal ning in vompi ka hihleh a khuu in na inn hong vialkhum diing hi. Muneithangdal ka hihleh vaantung lam ah hong khuutou viauviau diing hi” cih toh thuah a a siiksamsih leh a sathau biing a hal leh vaantung lam ah a khuu kitungtou viauviau hi.Muneithangdal in zong khasiat leh thangpaihthuah ahihman in inn lam ah a paisan hi. Sizasawite unau in siiksamsih leh sathau biing kihaal’ khuu a muh ciang un vompi hi lou in Muneihthangdal mah ahi cih a theihcet ciang un, a aaipatzang uh a zankhiak hang un Muneithangdal na om nawn lou ahihman in a unau un kisiik mahmah uh hi. A unau ua kisa mengmeng in Muneithangdal nungdelh pah in, a phaak louhkhaak diing uh lau in, mual leh taangte kiang ah,”ka gaal a mual leh taangte aw, kiamdiai aw, mual aw, kiam diaidiai aw, Muneithangdal ka muhna diing in mual aw, taang aw, kiam diaidiai” a cih ciang un mual leh taang sangte kiam diaidiai a hihman un kintak in delh mengmeng uh hi.\nAhihhang in Muneithangdal na haatpai lua ahihman in a aakge tot gaalmuh ciaiciai mah le uh a delhpha zou tuan kei uh hi. Muneithangdal leh a zi hong tung diing ngaak in a khopih-a tuipihte’n inn dimzen in mou en diing in a na ngaak uh hi. A mou diing hon tonpih lou a, amah vuak a hong tun ciang in Muneithangdal zong maizum leh khasia kisa in, gamlak ah siik seek diing in a kuankhia hi. Khonawl a tun in lamgei a sangak a kituahpih kizuisak hi. Lampi ah sangak thu hilh in ka siikseekna “pumbuuk” omna mun kuamah na hilh louh diing ahi ci in a hilh hi. Sizasawite unau pen Muneithangdalte’ inn a hong tun ciang un sangak khat toh a na kiteeng in, a zi zong na gaaita hi.Sizasawite unau pen Muneithangdalte’ inn a va tun hun un Muneihthangdal zong siik seek a kuankhia ahihman in inn ah a na om kei hi.”Muneihthangdal koi ah om hiam?” ci a a dot ciang un siik seek a kuan ahi cih tan lel gen thei uh hi.\nMuneithangdal omna mun a gen thei kuamah om lou hi. Cimoh a omlaitak un sangak in Muneithangdal tung a a khasiat-muisiatdan teng a baangen a, kimawkmuh theih lou ahihdan a gen ciang in, Sizasawi in sangak kiang ah, “Ahihleh va pai inla hiai khiibah toh va sam in” ci in sawl hi. Sangak zong kuan pah vingveng napi mun kawmkil khat ah khibah teng philzaakgawp in Muneithangdal kiang pha tuan sese lou in, Sizasawi kiang ah,”Ka pu Muneithangdal in na khibahtang phildalhgawp in ka sapsap hang in hong pai nuam lou hi” ci hi. Sangak mah sawl in, Sizasawi in puandum khat toh Muneithangdal samsak nawn hi. Amasa a mah bang in sangak in puandum balsegawp in,”Ka pu Muneithandal ka sapsap hang in hong pai nuam lou in na puandum zong balkeekgawp hi” ci in zuau phuak hi. Puandum kibalkeeksa lak hi. Anau in Sizasawi kiang ah,”Hi zah a kisamsak a ut lou ahih ciah hong mu nuam lou hi in teh, paisan mai ni” a cih leh a U in, “a tawpna diing in khatvei samsak lai ni in, huai nung a hong pai kei lailai aleh ciahsan ni” ci in a dawng hi. Sizasawite unau in sangak kiang ah,”hehpihtak in hiai taau tawi inla Muneithangdal hon va sapsak in” ci in sawl nawn leuleu uh hi.\nKuan pah vengveng in kuamah muh louhna mun ah sangak in mei in tau haalsia in, taau kihaalsia toh hong kiik in, “en un hiai zong ka pu Muneithangdal in a hi cih zel” ci hi. Khase lua a innlam a pai dia Sizasawite unau a kisak lai un, thakhat in Muneithangdal hong tung guih hi. Muneithangdal in kamsiamtak a khou in,”khawl tadih phot un, ei tu mahmah a hong kitung pan a, bang hun a hong hoh na hi uh hiam? na gil uh kial lou ahi hiam?” ci a dongkawm a a khouh hang in, Sizasawite unau in musawi khinta uh ahihman in ciah sawm veve uh hi. Sizasawi in Muneithangdal kiang ah,”khibah toh hong kisam a, hong kisamzou lou, puandum toh hong kisam a, hong kisamzou lou, taau nangawn toh hong kisam a, hong kisamzou tuan lou” ci in paisan teitei uh hi. Sizasawite unau in a aaipatzang zang a nungak leh tangval meel hoih mahmah dia Muneithangdal’ nu leh pa a bawl uh, a aaipatzang a hon laakkhiak ua leh piteek leh puteek a suaknawn tuak uh hi.\nTua baan ah,Muneithangdal’ sumtual ah Sizasawite unau in a ciangkhut uh a paih ua leh singlom suak hi. Azi, sangak, in a kheem ahih cih Muneithangdal in a theihtak in heh mahmah in sangak kiang ah,”Banghang a khatvei beek leng na hong gen louh tel, nang bang kisa na hia?” ci in a khekop a man in leitual a deenna leh a ta tolh zuah in, amun ah sangak si pah hi. Muneithangdal in Sizasawite unau nungdelh leuleu in, a matkhaak theihna diing in naakpitak in ni sasak a, amah tuikhuuk in a na vung kiuhkeuh hi. A nau in,” U aw, i dangtaak lua, hua lai a tui dawn ni, ” a cih ciang in a U in, “Damtui taktak na sa ei maw, a meel-a mang Muneithangdal a kibawl” ci in a dawnpih nuam kei hi. Tua khit in, lampi lai a zabeel khat in na kikesak a, a nau in, “U, hih zabeel tawm ni,” a cih hang in, “Zabeel taktak na sa ei maw, a meel-amang Muneithangdal a kibawl” ciin tawm nuam lou uh hi. A top nop louh ciang un Muneithangdal in Sizasawite unau makhelh a na matai in uumbeel sung a pan tui buakkhiak bang in vuah tampi zusak in lampi ah amah pen haampheeng buuk in a na kilam in, a sung ah mei cih in a na kikuangsak latlat hi.\nTua ciang in a nau in,” U aw, vuah tam lua, hiai haampheeng buuk ah bu ni” a cih hang in, a U in,”ka nau aw, haampheeng buuk taktak na sa ei maw, A meel a ei meelmaksa Muneithangdal ahi” ci in a bukpih nuam kei hi. Huaitak in, Muneithangdal in vuah tampi zusak in luitui teng khangliansak in, lui tung ah amah-le-amah leei in a na kidoh hi. Tua mun a tun ciang un Sizasawite unau in a totna diing uh lampi dang thei tuan lou uh ahihman in ut leh ut louh thu gen nawn tuan lou in leei a tot uh hong kuulta hi. Leei kimkhat a zuih laitak un Muneithangdal kihei zok in Sizasawi man in a nau bel tui sung ah heikhia hi.”Kei n’on mat zoh hang in ka nau i muh keileh kiteeng thei kei ni” ci a Sizasawi in a gen ciang in Muneithangdal in tuilu-tuitaw a zonpih hang in a naunu pen ukeng suakhin man ahihman in a muzou nawn kei uh hi. Sizasawi in Muneithangdal kiang ah,”Ka nau lah ei bang hi nawn lou ahih ciang in n’ong it taktakleh kei phuntong[Phuitong] in hong pou ning in, zusa-vasa khat beek nesak lou a ni sagih sung a paak na hong hon zohleh tua ciang in kiteeng ni” a ci hi. Muneithangdal in zong sailung tampi hual in phuntong paak a hong hi. It mahmahna toh phuntong paak hong ahihman in zusa-vasa khat beek Sizasawi’ paak a nesak kei hi. Ni guk a cin ciang in zusa leh vasa tampi mahmah a man hi.\nAhihhang in, a ni sagih ni a cin ma ni in a innkuanpihte’n,”zusa-vasa hiai zah a tam man lawmlawm aih louh diing in kilawm kei” ci in a aihsak uh hi. Phuntong hong thei lou diing hial a zu a kham luatkhaak diing kidawm mahmah hi.Ahihhang in, a nute, a niite, leh a sanggamte’n kei zu neukha beek na cep louh diing ut keng ci in khat khit khat in kaai in zu ciamsak vek uh hi. Ananung lam ah zu hon khamgawp hi. Ziingsang a lol zou lou ahihman in zusa leh vasa in phuntong paak teng na negai in na heusiangsak khin uh hi. Sizasawi in Muneithangdal kiang ah,”Nang, i kiciamna bang a hong vil zou lou na hihciang in a kiteeng thei lou hi hang, kei phuntong in hong pou den ning” ci in phuntong in a pou hi. Muneithangdal zong dah lua a kapkap in a khitui in luangluang in a luangmang hi. Ziingsang a loupa tung a daaitui ngou omte pen Muneithangdal ahi kici hi.


timestamp: atn

url: =Malaysia, Jempol District sungah Lorry kibung, mi 2 si, khatliam ~ ZD :: ZOMI DAILY\nMalaysia, Jempol District sungah Lorry kibung, mi 2 si, khatliam ~ ZD\nposted on 5 February 2017 at 8:14 pm UTC+9:30 Lomkholna: Malaysia, News, Sawltak, World\nMalaysia, Negeri Sembilan State sung aom Jempol District sungah Sunday ni zingsanglam in Lorry mawtaw golpikhat kibung in mi 2 si in, khatliam cih theStar pan kiza hi. Jalan Bahau-Kemayan kici lamzikpi tungah Sunday zingsang in akibung hi a, hih Lorry sungah “Frozen Chicken” kici ak gawhsa adim phitphet in apua ahihi. Asi 2 tepen mawtaw hawl Lorry Driver leh anungzui khat ahihi.\nAnungzui adangkhatzong liamgawp cihi. Lorry Driver papen Bangladesh gammi hi a, kum 46 aphakhin Tanvir Ahammed Siddique kici minnei khat ahihi. Asi adangkhatpa pen kum 46 aphakhin Ismail Fadlizah kici minnei khat ahihi.\nAnungzui adangkhat, asilopa pen kum 29 aphakhin Mohd Syaaban Mohd Amin kici minnei khat ahihi. Tuapa pen Jempol Hospital ah kipuaksuak pahhi.\nJempol OCPD pan palik ulian khat ii genna ah hih tuahsiatna apianhun pen Sunday zingsang 5:30am hunpawl hi a, mawtaw akawina panin kilumlet cihi. Asi nihte pen mawtaw amaibuk sungah kigawicip uh ahih manin, asi cihzong genkhia hi.\nRelated: “US Travel Ban” hangin Malaysia US Embassy mai ah lungphona kinei\nAsi 2 te ii aluanghawm zong Jempol Hospital ah Post-mortem bawlding in kipuak cih kiza hi. ZD Sawltak #zomidaily\nPrevious: Kawlgam aom Rohingya te huhna apuakding Malaysia tembaw kuankhiata ~ ZD\nNext: Christian Hymn te’ tangthu: Ngai Un! Vantungmi’n Lasa\nTedim khuazang in hanthak zatding vai pawlpi (30) val tawh kikupna


url: =Video thak kingahdek tading\nTZN: Tu in Zolai hong bawlsak pa J.H.Cope hong pai zawh kum 100 cing ding hi ta hi. Khristian biakna in Zomite nuntakna hong khel zia leh J.H.Cope hangin Zomite ih phattuamna, ih hamphatnate phawkna ding leh ciapteh nadingin video hoih mahmah khat kong bawl khia uh hi. Topa Pasian in hong thukimpih ahih manin lim lak ding teng ka la khin ta uh hi. Leptuahna ka bawl laitak uh hi a, a sawt loin kihawmkhia thei ta ding hi.\nCope topa hong tuntung lai a, Zomi sunga pau namtuamtuam Sihzang, Zo, Phaileng, Teizang cihte zong kihel a, pau namkhat panin a pau zangte ngiat nungak tangval kop khat ta hong kihel uh hi. Cope topa' hun lai a Cingno leh Thangno tangthu hi a, muh nop, zak nop banah khasiat huai lungzuan huai thu tampi om hi. Zogam khanglam mong a om mualsang pen Victoria mual panin Zogam saklam mong Kansau gam dong kikal mun hoih tuamtuam kila kawikawi hi a, Zogam a ngaite adingin lungkim huai mahmah ding hi.\nSingtang buhno dum dildial lak khawngah Thangno leh Cingno' kihonate lunglut huai, lainat huai mahmah thu tampi om hi. Dawi leh Kau upna in Zomite bangzahtakin gentheisak hiam cih thute Thangno leh Cingno kingaihna tungtawnin kimu kik thei hi. Ngeina Zolapite leh tulai la tualleng hoih nono zong kihel hi. Lasa siam V.C Mang leh Nuamlek in lunglen huai takin sa uh a, Nuam leh Nembawi mithak la siam nungak nih in zong sa sialsial uh hi.\nA limte HDV camera tawh hoih takin kila ahih manin siang mahmah a et nuam mahmah hi. A thu a late, a awte zong a siang theithei dingin kihanciam ahih manin pau kitello nemnum cih bang om lo ding hi. Kawl gam sum Ks. 40,00,000 (US $ 4000) val bei-in kibawl hi a, ih ngah kik ding tawh kituak lo liangin kibawl ahi hi. Ih Pasian in Zomite hong laptohna teci panna leh Zomite' ngeina hoih tuamtuam, kammal hoih tuamtuam, thu leh la hoih tuamtuamte kepna thu saalpi ahi hi.\nCope topa hun lai a, Ukpite (Innpite) leh Tapidawte (Christian) kikal thute zong kihel hi. Hih bang thute hel theih nadingin Ukpite' suan leh khak makaite in phalna hong piak manin hih video pen picing tuam mahmah hi.\nKong muhsak ding kal ngaklah mahmah ungh ei, Zomi laizom u leh nau aw.\nTZN : Source: www.tearsgospel.com


url: =Covid-19 Update: White House pan theihhuai pawlkhat (March 23) :: ZOMI DAILY\nposted on 24 March 2020 at 10:28 am Lomkholna: News, Thomasmung, USA\nCovid-19 Update VI: White House Press Briefing pan atheih huai thu pawlkhat – (March 23, 2020) President Trump on Hydroxychloroquine (Quine) – “It is a gift from God”; “Pasian kiang pan letsong hi”………\n– Covid-19 virus tawh asi dek tak Florida pan Pasal khat in nung nipi sungaa President Trump taangkoh khiat zatui ahi Malaria (Nattun) za-“Hydroxychloroquine” a nek leh dam ta hi ci in President Trump in taangko khia hi. Tua zatui te pen zingciang in New York leh mundang te ah hawmkhia ta ding ci hi. Tua Quine (Kunai) zatui te pen Kawlgam ah Nattunza in kizang aa, deih bangin kilei thei hi.\nHih US gam ah belh doctor te’ phalna (prescription) bek tawh kilei thei hi. Tua zatui tawh a dam takpi ahih leh hih virus pen kithat, kidal zo ta ding in kilamen aa, President Trump in belh Pasian kiang pan letsong “a gift from God” hi ci hi. Tua hi aa, Kawlgam aa om ten Quine zatang na lei khol ciat un!!\n– Vice President Mike Pence in the Food and Drug Administration (FDA) te phalna (approved) tawh ei leh ei Covid-19 ki test theih na – “self-swab or self-collected samples for Covid-19 testing” kizang thei ta cih pulaakkhia aa, clinics leh drive-through-testing sites ah kizang ta ding ci hi.\n– Coronavirus stimulus package pen Senate Democrats ten a nih veina block leu leu uh ahih manin ki pass zo lo aa, kikum kum lai uh hi. President leh Vice President genkhiatna ah innkuan te sum piak ding pen Innkuan mi 4 (family of 4) apha te $ 3000 piak ding hoih ka sa uh hi ci in pulaakkhia uh hi.\n– President Trump in hih virus kithehthang na pen Asian American te tawh kisai het lo aa, Asian American community te ka protect dinguh ko ma tavuan (mawhpuak) hi cih pulaak khia hi. Ei US gam sung om Asian te aading belh tampi lungnuam tuam zaw deuh hi.\n– President Trump in ni 15 sung Coronavirus kithehthang na daisak (slow down) nading upna leh vaihawmna lianpi ka nei ci aa, gam mi ten ei ma inntek ah om ciat in hong huh un ci hi.\n– President Trump in “defend production act” acih executive order sign thu aa, tuni pan kipan US gam sungah zatui leh zato van (medical equipment) te ahon (alom) aa zuak, puak theih loh nang thu khun bawl ta hi. Tua lak ah hand sanitizer, face masks, personal protective equipment cih te zong kihel ahih manin van zuak te kidop huai hi.\n– Covid-19 hangaa nasepna pan akikhawlsak (layoff) ten amau omna State ciat ah Unemployment benefit amanlang pen in kisiau thei ci hi. Akisam requirements te belh State khat leh khat kibanglo ding hi.\n– US gam sungah Covid-19 virus hangin tuni bek bek mi 100 si aa, tu ni ciang dong mi 500 val si ta ahih manin akua mapeuh kidawm ciat in thu ngetna ah kipanpih ciat ni. Thomas On Sian Mung (Thomas Mung Guite) Washington D.C, March 23, 2020.\nPrevious: Covid-19 natna tawh kisai in ~ Dr. Nung Mun Thawn\nNext: Covid-19 pulnatna tawh kisai GZA pan tangkona


url: =Zomite khuapi Kawlpi ah lampi kipuah\nZomite khuapi Kawlpi ah Zomite tamtenna mun - Phualpi veng, Leioi veng leh Tahan (West - Tahan Tuiphum) vengsung ah lampite Kultak kitheh lampi kibawl a nuam mahmah ta hi. Leisan suanghum lak ah ipai sangin nuamzaw a cycle mawtaw aa dingin hita leh khepaina ah zong lamtam tungtawn ipai nuamzaw tham hi.\nKawlte vengte tuma kum 20 laiin kibawl khin a, Mizite omnate tuma kum 10 laiin kibawlin Haka Falamte tennate tuma kum 5 laiin kibawl hi. Paite khuanung pil bek hiloin mite nung adelh ihi hi. Veng hausate kiang ah tuma kum 5 laiin midangte in bawl hi. Ei Zomite vengte ah kibawl theilo hiam ka cih leh sumdon haksa hi cilelin thudonlo a, amipite in zong thupi ngaihsutlo hileng kilawm hi.\nKawlpi pen Kawlgam khuapi anawhkhan mahmah khuapi 5 sung ah kihel a, Gullu mual hangin zong Kawl kumpi leh mihaute' mitla khuapi hita hi. Zomite khuapi hi icih pen tun Zomi itamman hiloin pulepa hunlai a Lansong( Kawlpi lamkabom) ciang dong Zomite neihsa innpi omlai a, Zomite innteekna khua ahi hi.\nManipur ah Lamka, Mizoram ah Tonsim, USA ah Tulsa, Kawlgam ah Kawlpi leh Tedim pen Zomite khuapi ahi hi. Zomite in Kake-Kabaw valley iluahsa ingah theihna dingin Tedim sangin Kawlpi ah innteek sawmin ikikhual ding thupi ding a, Zomi politiciante leh Zomi khangthakte in Zomite khuapi ciin Tedim alimbawl leh Kawlpi, Khampat leh Tamu kingahlo ding a, Zomite khuapi Zozum kiphuh masakna Kawlpi hi ciin Zomite khuapi lianpen Kawlpi(Kalaymyo) ibulphuh leh Kawlpi, Khampat, Tamu leh Tedim, Tonzang, Rih leh Cikha igawmzo panbek ding hi cih lungngai kawmin Tedim puah kawmkawmin Kawlpi ipibawlzawk ding thupi ding a, Zomite ansal zong Kawlpi-Tamu ahih kul ding hi cih tulai makaite leh khangthakte in limtak ngaihsun ni ciin veina lianpi tawh thusunna kong nei hi. Hong kuppih nuamte kilungdam hi.


url: =Australia-a MP te’ mapanzia :: ZOMI DAILY\nAustralia-a MP te’ mapanzia\nposted on 17 December 2015 at 3:52 pm Lomkholna: Australia, News, Zokhai\nSanggamte, Australia – ah Member of Parliament (MP) cih ciang-in gammite awlmawh mahmah (taktak ahikei phial zong-in kineih siam) uh-a, gaaltaai pangbeel leltak nangawn hong paampaih lo-in, “Gennop, kisam, hoihsak pulaakding na-nei kha-hiam?” ci-in hong gammipih-bawl mahmah ahihna anuai-a laidal nana veel le-uhcin kician mahmah-hi.\nPasian-in Zomite thupha hongpia-nuam mahmah-a, Tedim Tonzaang ciangbek hilo Kawlgam nangawn amakaih theiding dinmun-ah ahongkoih gige hi-kha mawhlo ding-in ka’ sehna-tawh kituak-in “Australia khawng leh Kawlgam khawng tehding hikei” cilo-in akhangkhin gamlian-a panmun neite’ piicinna ciingsiam lehang Kawlgam akhangto-sak mi-thupite ciaptehna-ah “Zomi” masapen theiding ci-in naakpi-in lawpna omhi.\nKawlgam-a MP aseem khinsa khempeuh bek hilo-in “Kumpi naseem” akici khasum saanna panmun angah-kha mi khempeuh-in “Tungsiah maaivil, nuaisiah paampaih” kalsuanna zanghkim uh-a, meigong tagah daaipaamte’ lungdeih cikmah hun-in kidon, kizawn, kitah ngeilo-hi. Tua teekteek-mah Zomite’ kilapsaang nading ci-in ka-sehhi, banghanghiam cihleh ahoih a-om ngeilo lakpan mah-in ahoih hongki pulaak-a hong kizat takciang-in kilangh veva theibek-hi cih kei mimal uplehsaanna ahihi.\nBiakna pawlpi, minam kipawlna, beh kipawlna, khua kipawlna-a kipan mipi-tawh vaaihawm-a kalsuanna khempeuh-ah “neupen, zawngpen, cimawhpen, haipen” bang-a I-sehte nangawn ahuamkim lungdeih kaihkhopna ahun-amual zil-in upa makaai khempeuh-in hongvaan, hongdon le-uh Zomi cidam-in Pasian lungkim ding-in lamen hang-ei! Kuamah athuhilh hikei hang-in lungdeih thusunna-mah hizeel-ei.\nNB: Hih sapna-ah pai-in MP leh uliante’ maai-ah “kisam ka’ sakte leh ka’ lungdeihte” ka-pulaak liakliak-pen, “hongki bawlsak pahding” cih ahihloh hang-in “MP te-in asepding thei mahmah lel inteh” hongci om peuhmah lo-in hong thupi-laaksak uh-a, record ciatciat uhhi. Atelsiam leh asepsin thei ding-in Pasian-in Zomite hong aangvaan tapeuh-hen!!! Zomi Pasian’ Thupha! Zokhai 960 Narr-Maen Drive, Croydon Hills VIC 3136, Melbourne, AU)\nPrevious: Leitung hauhnate tawh ~ Hau Za Cin\nNext: Tualbiakna leh Sialsawm pawi ~ Thang Siangh\nAnn neek khit phet a ciinloh dingte ~ T. Sawm Lian\nAtumdang Zomite’ Mindset


url: =Thukhente 21 | Siantongluan.net\nThukhente 21 |\nTu-in Israel mite Mizpah-ah kiciam uh a, "Benjamin mite tungah kuamah in i tanu mo-in i kha kei ding hi," a ci uh hi.\nTua ciangin Bethel-ah Israel mite hong pai-in Pasian mai-ah nitak dong tu uh a, amaute nakpi takin a kap uh hi.\nAmaute in, "Israel-te Pasian, Topa aw, tuni-in Israel-te sungah minam khat a pelemna ding, hih thu bang hangin Israel-te tungah hong tung ahi hiam?" a ci uh hi.\nA zing ciangin mite tho baihin tua lai-ah biakna tau khat lam uh a, meihal biakna leh thunuama biakna a pia uh hi.\nTua ciangin Israel mite in, "Topa}-a ding kikhopna-ah Israel minamte khempeuh sung panin kua teng hong pailo ahi hiam?" a ci uh hi. Bang hang hiam cih leh amaute in Topa kiangah a pailo mite tawh kisai-in Mizpah-ah kiciamna lianpi khat bawl uh a, "Kithat ding hi," a ci uh hi.\nIsrael mite in a sanggam uh Benjamin mite khasiat uh a, "Tuni-in Israel-te sung panin minam khat bei hi.\nEite in i tanute amaute tungah zi dingin pialo ding hi hang, ci-in Topa tawh kiciam khin ihih ciangin a nungta lai amaute zi ding bang cih ding ihi hiam?" a ci uh hi.\nTua ciangin amaute in, "Topa kiang Mizpah-ah Israel minamte hong pailo a om hiam?" a ci uh hi. En in, Jabeshgilead panin tua giahphual kikhopna-ah kuamah pailo hi.\nBang hang hiam cih leh mite a kikhop ciangin, tua lai-ah Jabeshgilead-a tengte khat zong omlo hi.\nTua ahih ciangin mihonte in a galhangte uh mihing tul sawm leh tul nih tua lai-ah sawl uh a, "Pai un la Jabeshgilead-a tengte namsau tawh va vatgawp un la, nupite leh naupang neute zong hih un.\nHih bangin na hih ding uh hi: Pasal khempeuh leh pasal tawh a lumkhawmsa numei khempeuh na sumai ding uh hi," ci-in thu pia uh hi.\nAmaute in Jabeshgilead-a teng mite lakah pasal tawh a lumkhawm nailo nungakno za li mu uh a, Kanaan gama om Shiloh giahphualah tuate hong paipih uh hi.\nTua ciangin mihon buppite in Rimmon Suangpi-a om Benjamin mite kiangah thu puak a, amaute kiangah kilemna thu gen uh hi.\nTua hun ciangin Benjamin-te hong ciah uh a, amaute in Jabeshgilead numei a hinga a koihte uh pia uh a, ahi zongin amau-a dingin kicing zolo hi.\nIsrael minamte sungah Topa in kitapkhapna omsak ahih manin mite in Benjamin-te khasiat uh hi.\nTua ciangin mihonte upate in, "Benjamin-te sung panin numeite kithat khin ahih manin a omlai mite zi ding bang cih ding ihi hiam?" a ci uh hi.\nAmaute in, "Israel-te sung panin minam khat a beilohna dingin Benjamin a suakta laite-a dingin gamhluah a om ding kisam hi.\nAhi zongin amau zi dingin i tanute i pia thei kei hi," a ci uh hi. Bang hang hiam cih leh Israel mite kiciam khinin, "Benjamin-te tungah zi a pia mipa in samsiatna ngah ta hen," a ci uh hi.\nTua ahih ciangin amaute in, "En un, Bethel leilu lam, Bethel panin Shekhem lamah a paito lam lianpi nisuahna lam, Lebonah leitaw lamah a om Shiloh-ah Topa}-a ding kumsim pawi khamna om hi," a ci uh hi.\nTua ahih ciangin amaute in Benjamin mite thu pia-in, "Pai-in leenggui lote-ah bukin\nvil un. Laamna-ah Shiloh nungakte a laam dingin hong pai uh leh, leenggui lote panin note in delhin mi khempeuh in na zi ding ciat uh Shiloh nungakte man un la, Benjamin gamah ciahpih un.\nAmau pate ahi a, a sanggampate uh ahi zongin a lungkimlohna uh kote kiangah a gen dingin hong pai uh ciangin kote in amaute kiangah, Kote tungah hehpihna tawh amaute hong pia un; bang hang hiam cih leh mi khempeuh zi ding galsimna sungah ka ngahsakzo kei uh a, note zong a mawh na suahlohna dingun note in amaute tungah utna tawh na piaktawm uh ahi kei hi, ka ci ding uh hi," a ci uh hi.\nBenjamin mite zong tua bangmahin gamta uh a, amau mi a phazah tawh kituakin a laamte lak panin a zi dingun a la uh hi. Tua ciangin amaute pai-in a gamhluahna uhah ciahkik uh a, khuapite lamkikin a sungah a teng uh hi.\nTua hun ciangin Israel midangte tua lai panin paikhia uh a, mi khempeuh amau minam leh a innkuanpih ciat, amau gamhluahna ciatah a ciah uh hi.\nTua hun lai-in Israel-te sungah kumpi omlo a, amau hoihsak bang ciatin mi khempeuh a gamta uh hi.\nTedim Lai Siangtho / Laibu: Thukhente 21


url: =Malaysia gamsung Operasi pan gamdangmi 1509 kimankhin, 28 Employer zong kiman :: ZOMI DAILY\nMalaysia gamsung Operasi pan gamdangmi 1509 kimankhin, 28 Employer zong kiman\nposted on 4 July 2017 at 8:57 am UTC+9:30 Lomkholna: Malaysia, News, Operasi, Sawltak, World\nMalaysia gamsung ah E-card (Enforcement Card) bawltheihding ani Deadline abeikhitzawh akipan gambup muntuamtuam ah Operasi (Operation) lutpah ziahziah hi. July 01 ni akipan zanni ciangciang Immigration Department Enforcers te’n amatkhiat uh gamdangmi 1509 phakhinta cih theStar pan kiza hi.\nTua akiman gamdangmi illegal immigrants te lakah Bangladesh gammi 752, Indonesia gammi 195, Myanmar gammi 117, Philippines gammi 50, Thai gammi 45 cihte banah adang gamdangmi tuamtuam pawlkhatzong kimankhia hi.\nOperasi panin mat athuak te lakah naupang 3 zong kihel a, numei 192 leh pasal 1314 ahi uhhi ci’n Immigration director-general Datuk Seri Mustafar Ali in Statement ah genkhia hi.\nGamdangmi nasem bekthamlo, nasepnei Employer (Boss) pawlkhat zong kiman hi. July 03 zingsang 8am ciangciang Employer akigawm in mi 28 kimankhin a, tualo adang Employer mi 86 tezong thusitna kinei in Statement lakding in thu kipia cihi.\nMalaysia gamsung ah naseptheih nadingin Work Permit kician aneilopi nasep apia Employer (Boss) tezong “Immigration Act 1959/63 under Sections 55A” thukhun tawh thu kibawlthei hi.\nSeri Mustafar Ali in hih E-card pen pawlkhat in gukbawlsawm, nidang in Blacklist sungah aki koihsa te bawlsakkiksawm cihbang thumanlo in agamta om cihi. Tuate pen kankhiattheih nadingin Tactic athak kizang in kikankhia cihi.\nVideo: 23 foreign workers detained in Penang\nBlacklist akibawlsa tepen akhutma Fingerprints panin ki mukhiakik veve cihzong genkhia hi. Tuabang in athumanlo in E-card abawlsawm Case 38 ki mukhia in, gamdangmi nasemzong mi 40 kiman a, Employer (Boss) zong mi 2 kiman cihi.\nHih E-card bawlhunding ahun akicingtak in kipiakhin himahleh Employer (Boss) te’n thudonlo in anasem te adingin bangmah bawlsaklo uhhi. Tua ahih manin Immigration Department te’n amau sepding Duty pen pelhlo in asep uh kul ahih manin, Operasi alut kawikawi hi ci’n genbeh hi.\nHih E-card akici Enforcement Card pen Malaysia kumpi in February 15 ni in hong patkhiat uh ahihi. Malaysia gamsung ah Work Permit kician neilo in gamdangmi nasem tamlua ahih manin, tuateng tawmveisung “temporary” naseptheih nadingin avaihawmsak uh ahihi.\nRelated: Malaysia, Terengganu sungah Operasi 10 vei kibawl in mi 47 kiman, Myanmar 5 kihel\nE-card bawltheih hunpen tukum February 15 akipan June 30 niciang ahun apiak uh hi a, nung Friday ni in ahun abeita ahihi. Hih E-card pen Malaysia kumpi in sumbeilo in abawlsak uh hi a, E-card aki zattheih hunsung pen 15 February 2018 ciang ahihi. (Malaysia kumpi in sumbeilo, Free in kabawlsak uh ci a, sum napiakkhak tepen Malaysia kumpi tungah napiak hilo khading hi) Sawltak #zomidaily\nPrevious: Bang hangin Hillsong te Praise & Worship nuam kisa mawk hiam\nNext: Topa ngak ~ Tdkhen\nA theihhuai upna laang (No. 11) ~ Langh Khan Mung\nMalaysia Shopping Mall khatah damiah lutin RM700,000 mannei puakhia ~ ZD\nNajib pen 1MDB Fund sumvai tawh kizom in mawhna nam 10 valtawh thu kibawl theiding\nI kap phial zongin ~ Dong Mung\nNumei Melhoih khat Thu


url: =Tulaai Leitung Thuthang Tuamtuam Updates March 13, 2015\n· Nigeria gam sung a a ngongtat mahmah Boko Haram migilo te in IS tetawh kipawl ding in nungkaal sung a angetna uh kisaangta a tu in Africa gamsung ah zong IS mission nasepna kikhanta ci in IS makaaipi pa March 13, 2015 ni in audio tungtawn in taangkokhia hi.BBC\n· Africa-Angola gam Lobito khuapi sung ah March 12 ni in tuicin tunga, Naupang 35 tawh gawm avekpi mi 62 si in Inn 137 siacip ci in thuneite in March 13, 2015 ni in taangkokhia uhhi. Khuapi sung a theihsa TUi pi 9’8’’ bang thuuk mawk ahihman in acimawh a laam diaidiai zong tampi mah om ci hi.BBC\n· India gam Uttar Pradesh state sung ah Lawm kingai nih kiteeng avaai teng siangkhin eilam dan leh mo nu leh mopa kiciamna dan a azat uh nambat gawm kidotna bawl uha, Mo nu in Mo pa kiang ah 15 leh 6 gawm bangzah acih leh Mo pa in 17 ci in nadawng ahihman in Mo Nu nuaktaai vava in mualkhup san a akilehsap hang ut nawn mahmahlo ci in Uttar Pradesh palik te in March 13, 2015 ni in taangkokhia uhhi.BBC\n· South Korea leh USA te gaaldodaan sinkhopna atawpna ni March 13, 2015 ni in North Korea gamte in Lei pan Vantung lam lawn in gamlapi akikaap theihna Thaupi missile tang 7 South tawh gamgi tuipi sung ah lawnsuk uha, a lot laaitak un North Korea Leikha Maangpi ahi Kim Jong Un zong agei ah om nui biakbuak ci in Khanglam Korea gaalkaap phualpi pan taangkokhia uhhi.BBC\n· Solomon tuikulh leh VANUATU tuikulh te Cyclone huipi leh guahpi kithauh in March 13, 2015 ni in nasiatak in nawk ahihman in inn le lo tampi tak asiat ban ah atawmpeen mi 40 si in tampi tak in inn le lo nusia uhhi ci in UN ten taangkokhia uhhi.BBC\n· Kokang leh Kawlgam gaalkaap te kikaal kikaapna nisim phialmah in om a, March 13, 2015 ni Kawl gaalkaap ten vanlam tawh nitha paai bomb khiat in gamlim enkhial zeel uh ahihman in Sen gam lam khiat kha zel uh ahihman Senmi pawlkhat si uhhi. HIh thu tawh kisai in Sengam te in Kawlpalaai te sam in gen uhhi.VOA\n· Malaysia gam ni nih sung azin pak Kawl President Thei Sein leh Malaysia PM Najib Razak te Putrajaya khuapi March 13, 2015 ni in kimu khawm uha, gamnih sum tawh kizopna vaai kikum khawm uhhi.Kawlgam leh Malaysia peen sum tawh kizopna lam ah anambat 7 na hia, nungkum in Dollar Awn 800 tawh kizom khawm uhhi.VOA\n3/30/2017 03:19:29 pm\nIn this article, you give the information about the relationship between the North Korea and USA. The territory of the North Korea is making the deadly weapons which are not good for the world. The president of the North Korea has the quarrel mind which also not good for the world.


url: =Vondeih Kep Ding – 147 (Dimno’ Pa) :: ZOMI DAILY\nposted on 31 May 2018 at 9:00 am UTC+9:30 Lomkholna: Article, Paukhankap\nDear Tawngno, Zanni upmawh lohpi na sepna ah guahthuak kha in inn ka tun ciang ka luting hong na gawp hi. Kisil in zatang ka nekpah leh nitak ka lupkuan ciangin hong nuam tuam sam hi. Nisa zel, guahzu zel in hih lam zong ei lam danin khua hun hoih tak kei, cih ding hi. No zong na kidawm un!\nNeulai thu khat hong gen nuam ing.\nKhatvei na pu kiang ah ka deih mahmah temta neu a paai tawh a kithuah khat ka lei nadingin sum ka nget leh na pu in hong pia nuam lo-in, kibawl in ka kap hi. Na pi in hong khem in, ‘na pa in hong ngaih luat man hi, tawp in, kapkap nawn ken. Neu lai na hih manin kisat khial in na liam khak ding hong lauh man hi’, hong ci hi. ‘Ka pa in hong ngai taktak hi leh hong lei sak in teh,’ ci-in kitom in ka kap thapai hi.\nTua hun lai-in itna thu ka telcian zo kei-a, i deih bangbang hong leisak te hong it, hong leisak lo te hong it lo, cihdan ciangin kingaihsun lel hi. Tuin ahih leh na pu in hong it luat manin ka deih mahmah temta neu hong leisak lohna thu ka dam teltel pan hi. Na pu in kei kum zah hong thei in, kei tawh a kituak van leh nate thei lua ahih manin kei tawh a kituak lo van leh nate ka nget ciang kei hong khual zawk manin hong pia lo, hong leisak lo na hizaw hi.\nNa nu tawh na deih khempeuh, na ut khempeuh, na kisap khempeuh kong piak pahpah loh uh, kong bawlsak pahpah loh uh pen nang kong it lohna uh hi lo-in, nang kong it luatna uh ahih lam hong thei sak nuam ing. Tu laitak in ko tungah heh in na lungkim kei phial zongin nidang ciangin thei ding hiteh!\nNa nu tawh ka kingaih lai un zong na nu in ka ut na khempeuh ah hong paisak lo-in, ka ut bangbang in hong om sak lo hi. Ahang ka dot leh kong it luat man hi, hong ci hi. Tua hun lai-in ka tel gaih loh hangin tuin dam tel pan ing. Ih it te a siat ding kiphal het lo-a, ih ngaihte zong a siat khak ding kiphal peuhmah lo hi.\nPrevious: US Tennessee ah Officer khat kikaplum, akappa matding in kizonsan\nNext: Lampi tungah tui kivungtawh kuang asawp Raj’s Banana Leaf ansai ki khakcip sakta


url: =Jimmy Lee Swaggart ~ Thu Tatuam (Siyin News)\nTuesday, January 17, 2017 Tapidaw Taw Kisai 1 comment\nApian kumh sia March 15, 1935 hi in, evangelist, tapidaw lasa minthang, pianist, pastor, le Pathian thu lai-at (author) khat hi.\nAma sia ano lai pan kipan AG pawlpimi hi in, ama ii laasak, thuhilna sia 1955 kumh pan kipan aa, 1975 kumh pan kipan USA ngam sung babek channel 78 le leitung ngam tatuam TV channel 104 ah kilak tawntung aa, Ama aituam TV channel zongh nei hi.\nAzi Frances Swaggart taw 1952 kumh in kiteang aa, akiten in ama kumh 17 azi sia kumh 15 pha aa, tapa Donnie Swaggart khat bek nei hi.\nPathian nasep akipat sawng in nipikhat $ 30 (tulaitak $ 250 taw kikim) taw haksa tatak in kipan hi. Inn nei ngawl ahikom biakinn nuai ah a zi le ata taw teang uh hi.\n1988 Feb sung New Orleans , Travel Inn Motel sung numei kizuakte room sung tum ci datpung khat hong thang hi, Numei kizuaknu omkhawm ngawl khu hi ci'n nial ahihang, anasepna pan tha 3 kitawlnga sak hi.\nOctober 11, 1991 ciang California , Indio ah numei kizuakte omna lampi sung amawtaw parking maan ngawl ahikom, palikte in man aa, a ministry pan ki tawlnga sak ci thu atapa in puangkhia hi.\n77777 January 18, 2017 at 3:24 PM


url: =Pil Vai Sa Ing ~ Hau Za Cin :: ZOMI DAILY\nposted on 29 November 2014 at 6:43 pm Lomkholna: Article, Hauzacin\nMalaysia ah November 24-28, 2014 ka zin hi. Sangnaupang honkhat tawh hun zang khawm in amaute bangci in Christian nuntakna ah picingsak ding, pattah ding cih khawng ka kikum uh hi. Christian nuntakna gina tak nei a picing taka pattah dan ding a huh ka hi uh hi. An kivak in mun khat ah kigiak khawm a, khuasungah Pasian thu tangko (street evangelism, Street E) zong ka neihpih, pattah uh hi. Ka lungsim hong khoih leh ka en, ka deihngawh pawlkhat kong gelh nuam hi. Eng, deihngawh cih ciangin etteh huai leh etteh pha gamtatna ka muhte a gen nuam ka hi hi. A picinna uh leh a kipattahna uh a hoih ding dan ka en man hi. Zomi te in zong hih bangin i hih ciangin mite mit ah kilawm in mite in a khangto minam in hong mu ding hi cih ka phawk man hi.\n1. An Kicinglo: Zingsang khat pen an a kivaikhak tawm hong kipuak deuh hiam, ahih kei leh annek ankamlim hi ding hiam an hong beih vat mawk hi. Malaysia leh Singapore khawngah mipi annek ding a kivaikhak ciangin a kicinglo cih pen a lamdang, a maizumhuai, a kilawmlo leh ahitheilo thu hi. Ahi zongin upmawh hetloh in hong cinglo vat mawk hi! Anne nailo mi 8 ding khawng omlai hi. Hong pai deudeu in hong kigual uh a, an beita cih gen ding hong nuam mello hi.\nGenloh phamawhta ahih manin ka gen uh a, themcik na ngak lai un a dang kivaikhak kik in tuzawh minute 15 ciang hong tung ding hi, ka ci uh hi. Tuani zingsang anhawm pen kei mawhpuak hi a, ka lung hong nuam hetlo hi. Anhawm kilaih den napi kei hun sese ciang hih bang hong piang cih pen ka lungnuamlo hi. Ahi zongin ka upmawh hetloh in khangnote in kamkhat zong paulo, phun cih thadah hehmai, lungkimloh mel cih bang melpuam pua kuamah omlo in a theilo, an duhlo bang keek in om thei uh hi. Picin vai kasa a, picing gamtat uh, lungsim kikemzo uh kasa hi. Hizah a pilvang thei khangno om cih ka muh ciang ka ngaihsutna hong sau vak mahmah hi.\nTan 10 ka sim laiin Tonsim ah mipi annek khopna khat om a, tualpi ah mipi kigual in an kidawh a, eima pakan ciat tawh kine hi. A dawh masa ding, a ngah masa ding bang kituh in kilai phial, kitawng phial in kinawk ngengngang uh hi. An ngahlo om lo napi a dawh kik nuam, nihvei a dawh nuamte bangin a mai vuah mi tam kigual leh ‘ka gilkial kik man ding hi, kinawh un’ ciin kiko vava thei mawk uh hi. Ciamnuih hilo, heh phial maha awsang tawh kiko uh ahih manin hong ‘khantoh loh vai’ pian hi. Khantoh loh vai cih ciangin lungduai zolo, lungsim picing zolo deuh cihna hi.\nBanghang in mihing in i deih i duh i ngah pahpah loh ciangin kilungduai zolo hiam cih pen lungsim thuk sinna neite in a genna ah eima lungsim i kidek zawhloh man hi, ci uh hi. Kidek zolo cih pen ngaihsutna tom nei cih na hi a, a huam kim in ngaihsutna neilo cihna zong ahi hi. A huam kim in ngaihsutna cih ciangin mihing a kibanglo vive i hih na ah midangte lungsim ding, midang te ngaihsut ding bang hiam cih theihpih, muhpih, ngaihsutpih cih pen a kisam thu hong hita hi.\nTua pen lungsim manlang leh pilna sang sinna neih man hilo in mihing khat in a huamkim in ngaihsut siamna gina tak nei maw neilo cih a kilahna ahi hi. Tua ahih manin ka tuah thu a khangnote in amau lungsim kemzo, kidekzo uh, phunlo cih pen — an hawmte lungsim ah noplohna a om ding behlap khak ding kidawm, an kicinglo pen kamtam leh phun hat thu tawh hong kicing pah dinghilo cih thei, heh mahmah in awnggawp, gensia gawp, hang gawp taleng tua dinmun lian pen kibawlpha pah ding hituanlo cih thei uh hi. A kisam khempeuh a kisaipihte in sem uh a, a kisam vante kaikhawm kik in a hun a tun ciangin hong lem lel ding hi cih tel uh hi.\nAn kicinlohna pen amau an ne nunungte gawtna leh bawlsiatna, engbawlna leh simmawhna hilo a, a ne masate deihsak zawkna leh anne masate bek khualna hilo cih thei uh hi. Hih bang thu pen a om thei mah hi a, kua peuh tungah tung thei in amau bek a kithuaksak hi cih om tuanlo ahihna tel uh hi. Naupang, khangno kum 14-18 kikal khawng dingte in hih banga lungsim picingtak, Zomi te in ‘papi lungsim, nupi lungsim’ i cih lungsim pua thei uh cih pen a lamdang leh a etteh huai, a en huai, a deih huai lungsim puakzia ahi hi.\n2. Lup Hun Nai 11pm: Zan lup hun, mei suhmit hun pen zan nai 11 hi a, tua zawh ciang mi khempeuh ihmu pah in daipah khip khep cih hituanlo hi. Ahi zongin zan nai 11 a sat ding ciangin khangnote in a lupna uh bawl in, a delhphah uh phah in a lum lian thei dingin kithawi khin uh a, a holim in ging ngaih mahmah veve hi. Ahi zongin zan nai 11 hong sat lian leh mi khat peuh in ‘lup hunta’ ciin gen ziau a, meivak suhmitna tawh a kinai penin meivak sumit lian in amau lupna ding mun tek zuanpah uh hi. Hilh hilh, sawlsawl, gengen kullo uh hi. Tua banga tuam hilh a om khak ding zong a ut uh hivetlo cih kilangpah hi. A hun kiciangtansa om a, a hun cingta ahih manin makaite gelsa pen zuih ding hiziau hi.\n1993 kum ahi tam maw, Lamka ah Bethany Christian College ah Camping kinei a, kei zong ka lawmte zuiin ka kihel hi. Zan lup hun ding ciangin Camp Makaipa in lup hunta ciin hong gen khit ciang dak hong sat ging a, mei sumit hi. Ahi zongin thakhat in mite hong awng ziaizuai in ‘ka lupna ka bawl khin nai kei mei tawm hong vak laiun’ cih bang peuh tawh hong ging ngeingai hi. A dangte in zong amau hih nop khat, amau kiman nailohna hong tangko in meivak lai dingin hong ngen uh hi. Mei a kivakkik ahihloh hangin tua hun cin cianga makaite na hih pen a phatuamlo lama lehkaih kik sawm teitei nopna lungsim a lamdang, a khangto laitak minam, society i hi cih a kilatna ahi hi.\nHih Malaysia ah Chinese khangnote in amau dinmun thei a, makaite dinmun thei a, amau ngaihsutna leh makaite ngaihsutna ah tua bang hi ding cih mukhol thei uh hi cih kilang hi. Makaite zahtak cih pen makaite zahtak a kulna om hi cih a theih uh ciangin a zahtak uh hi a, a mawk zahtak uh hi tuan samlo hi. Amau zong makai ahih loh lam uh leh makaite zong amau mah banga hun khat lai khangno, naupang ahi uh cih tel mahmah uh cihna hi.\nMakaite in a kam uh tawh a gen uh pen ‘hih un’ ci a gen kikkik kullo in a bil vuah khatvei za peuh le uh zui hamtang ding hanciam uh hi. Makaite thusimlo leh neumuh, simmawh bawl, zahtak bawllo cih khawng omlo himai hi. A dik hetlo in a sep uh leh bel zahtak deklo, gen ngam mahmah kik lel uh hi. A hangsanna uh pen thudik gupna, thuman genna, a hi bang lianlian a kalsuanna in zang thei uh hi.\n3. Amau pau thei sitset uh: Malaysia Chinese khangnote in a tenna gam uh Malaysia pau thei khinlo uh hi. A kisam khuasung vakna, khualzinna, annekna ding ciang bel thei lel uh a, ahi zongin a tampi theilo uh hi. Haivai si e cihnop huai phial hi. A taktak in a pilvai mahmah na hizaw hi. Banghang hiam cih leh amau’ amau pau Chinese ahih kei leh Mandarin pen hoihtak, gina takin thei sitset uh hi. Pau thei, gelh thei, sim thei uh hi. Tua manin a pau uh, a minam uh, a ngeina uh mangthanglo in kembit uh hi. India gam Kolkatta leh Shillong khawngah zong Chinese hon khat kum tampi, khang tampi om uh a, a pau uh leh a ngeina uh cihte khawng kem tinten lai mawk uh hi.\nAmau pau bek a theih uh pen a dangte a simmawhna maw, a thusimlohna maw, amau bek a kiliatsakna uh maw cih lam hilo in amau minam a kep bitna uh leh a minam hihna uh a angtanna uh ahi hi. Zomi te adingin hih vai ah zong etteh tak kasa a, i mipilte in Zomi te zong China gamke khat Mongolia pan kipan hiding hi hang a cih uh pen a hi takpi mah ahi tam cih nop hong huai semsem hi.\n4. Liangko kikim in om siam uh: A nu leh pa pattah siamna ahi diam, ahih kei leh a sangkahna uh pan a kipattahna uh hi ding hiam, ahih kei leh a minam sung vuah a kipattahna uh hiding hiam, a biakna uh pan a theih uh hi ding hiam thei kei ing, liangko kikim in om siam uh hi. Liangko kikim in omsiam ka cih ciangin kuamah a kiliansak, a kineusak, a kisimmawh, leh a kitung et cih bang omlo in a kikim vive in kimu thei, kikhol thei uh hi.\nMihingte pen a kikim in kuamah omlo hi hang. A hauzaw deuh om hi hang. A pilzaw deuh om hi hang. A teizaw leh a khuamu zaw deuh zong om hi hang. Melhoihna leh hihtheih, septheih zong kibanglo hi. Ahi zongin a khangto nailo minam sung leh mite lak ah ahithei zaw deuh om leh a dangte tungah kiliansak nuam, kiphasak nuam thei uh hi. Tua bang kiliatsakna tutung ka khualzinna vuah omlo hi.\nPawlkhat pen a nu leh pate in BMW Car tawh hong kha a, pawlkhat pen Mercedes Benz Car tawh hong kikha a, pawlkhat pen car ngeina tawh hong kikha uh hi. Pawlkhat leuleu pen Bus in a honpi in hong kha a, pawlkhat pen amau neih sun bicycle khawng tawh hong pai uh hi. Pawlkhat in tuate zong neilo in khe tawh hong kuan uh a, a mun ah giaksuak zong tampi om hi. Ahi zongin a kikholhna vuah a haute tate in zong a hauhna uh suanglo, kiphatsakpihlo in a lawmte tawh a kibangin hihkhawm tek uh hi.\nKiliansak in gamtalo uh hi. Annek zong a kibang ne uh a, mihaute tate bang inn ah a limzaw nek ding a bawl ding tawh om ding hinapi mipi tawh kibangin ne liailiai uh hi. A nu leh pate in a tuamin bawlsak tuanlo, ngek bawl tuanlo in leitung nuntakna a theih ding uh a deih ahih ding ka um tinten hi. Mun pawlkhat hileh ‘hih mipi annek khawng ken ne nuam keng, ne thei kei ing’ a ci ding uh hi. Mi bek bang ne, mi silh bang mah silh lel, mi omdan leh mite hih khempeuh hih lel uh a, etlawm in thupi a, etteh tak mahmah hi.\n5. Tate Pattahna Thupisak uh hiding: Ka lungsim a hong suak thu lian mahmah khat pen a nu leh pate in a tate uh a pattahna uh hoih mahmah hiding hi cih hi. A hoih a hoihlo zong thutuam in thupisak uh hi ding hi, ka ci hi. Banghang hiam cih leh tano nei khat om hi. A tano pen midangte in a mawk hopih ding, a noh ding deih khollo hi. A kilawm, a gina in a ta mite in a hopih hiam cih en sitset uh hi.\nA khangto nailo minam sungah hileh a neizaw deuhte tate mipi in kizahtak bawl in bangmah kicih ngamlo a, ki maiet zaw phial hi. A zawngte tate khawng pen simmawh bawl in ciamnuih bawlna, engbawlna leh zawhthawhna tawh a kibawl thei hi. Mihing khat ahihna zahtaksak ding cih hilo in a nu leh pa hauhna leh liatna vang teng khawng tawh kitungnung koih pian mawk hi. A khangto minam leh a khangto gam ah tua bang omlo in mi khempeuh liangko kikima nungta thei ding in kipattah uh hi.\nHih thu ah a nu leh pa in a tate uh pattah siam kasa hi. A haute lah siam, a pilte lah siam, a zawngte in lah siam sem kasa hi.\nHih bang gamtatna khempeuh ka ngaihsut, ka muh ciang ka eng a, hampha kasa a, kei minam sungah zong gina takin hong om in hong vaitham leh ka deih mahmah hi. I biak Pasian in hong kem dinga Zomite zong gual tawh tan bang kim dingin hong siam ding hi. Tua dingin nang leh kei in tavuan i nei hi. Minam dangte a neu tung uh pan a gamtat uh pilvai a, Zomi te zong a khanghamte bek hilo in i khangno leh naupangte gamtat hong pilvai mahmah ta hi. I vekpi in a khangto minamte tawh liangko kikim in laitual i lenkhopna leitung hong nuam semsem hi. Hau Za Cin\nPrevious: Kawlgam ah R.C Catholic pawlpi tunzawh kum 500 Jubilee pawi kibawl\nNext: Lia Harmony, Taang Melody ~ ADK. Camp Mary\nAdvisor leh Dictator ~ Pau Khat Suan\nLungdambawl hun sungah, phawk ding leh thalak nadingin ka deih thu pawlkhat\nBatsep Sem taktak , Thalawh Lawhcing\nAsisa khate ading nangbang semthei? ~ Rev. Fr. Damian Dal\nLungsim picinna Maturity (Part 2)\nTulai Khuahun ~ Bob Tuangpi


url: =ZOMI INNKUAN USA GENVAI THUKHUN (Zomi Community USA Genvai Policy). - Laibu Saal\nHome > Kipawlna > ZOMI INNKUAN USA GENVAI THUKHUN (Zomi Community USA Genvai Policy).\nZOMI INNKUAN USA GENVAI THUKHUN (Zomi Community USA Genvai Policy).\n(Zomi Community USA)\nZOMI INNKUAN USA GENVAI THUKHUN\n(Zomi Community USA Genvai Policy)\n(Genvai Thukhun Laimai 1 of 11)\nAsung-a Om Thu-te (Contents):\n(Policy – I-: Definition of Zomi Community USA Genvai)\nThukhun –II- : Zomi Innkuan USA Genvai Thuneihna\n(Policy – II-: The Power/Rights of Zomi Community USA Genvai)\nThukhun –III- : Zomi Innkuan USA Genvai Thukhun Apom Khat Hih Theihna Ding\n(Policy – III-: Qualifications of Zomi Community USA Genvai Policy Holder)\nThukhun –IV- : Zomi Innkuan USA Genvai Sumbulpi\n(Policy – IV -: Zomi Community USA Genvai Deposit)\nThukhun –V-:Piakkholh Kivuina Sum\n(Policy – V -: Premium)\nThukhun –VI- : ZomiInnkuan USA Genvai tawh Kivuina Sum\n(Policy – VI-: Death Benefit)\nThukhun –VII - : Kivuina Sum A Ngah Ding Mite\n(Policy – V II-:Beneficiaries)\nThukhun –VIII - : Atuam Vilvel Dinmun\n(Policy – VIII -: Special Situation)\nThukhun–IX-: Thukhun Apom Khat In Ciapteh Ni leh Hun\nThukhun–X-:Sum Ngahna Ciapteh Ni leh Hun\n(Policy – X -: Effective Date and Time of Payment/Receipt)\nThukhun –XI- :Thukhun Apom Khat Dikmah Ci-a Akisang Lahtheihna-te\n(Policy–XI-:Accepted Documents for Proof of a Policy Holder)\nThukhun –XII-:Asikuan Natnalian nei-te lehAsuaktung Naungeek-te\n(Policy –XII-:People At The End Of Life And Newborn Babies)\nThukhun –XIII- : Adang Thukhun Tuamtuam-te\nThukhun –XIV -: Genvai Tawh KisaiTavuan/Mawhpuak Neihna\n(Policy – XIV -: Responsibilities over Genvai)\nThukhun –XV-:Thukhun Tungah Phuahphatna, Behlapna Leh Phiatna\n(Policy – XV -: Policy Amendments)\nKammal-te Leh Acihnopna-te Tawh Kisai Hilh cianna (Glossary)\nZIUSAGenvaiZumvaiKalsuanZia Ding (Office/Management)\nZomi Innkuan USA Genvai in:\n Zomi Innkuan USA (ZIUSA) kipawlna in sihna tungtang ah luang kiphaamna ding in a vaihawmna ahi hi.\n Zomi Innkuan USA Genvai Thukhun apom Zomi khatpeuh in sihna atuah leh, Zomi Innkuan USA kipawlna min tawh a luang akipham theihna ding, ahihkei leh, a luang a kivuipih zawhna\ndingin kipanpihna ahi hi.\n Zomi Innkuan USA kipawlna in a neihsa, Zomi Innkuan USA kipawlna sung a kihuaina ahi hi.\n1. Zomi Innkuan USA Genvai leh Zomi Innkuan USA Genvai tawh kisai thu leh la, sum leh paai khempeuh pen Zomi Innkuan USA kipawlna’ maban, thuneihna leh neihsa hi tawntung\n2. Zomi Innkuan USA Genvai leh Zomi Innkuan USA Genvai tawh kisai thu leh la khempeuh\nah Zomi Innkuan USA kipawlna Thukhunpi leh Ngeina Dante tawh kituak in, Board of Directors pawlin thuneihna asang pen nei ding hi.\n3. Zomi Innkuan USA Genvai Thukhun sung a om thute pen Executive Committee’ hilhcianna bangin kizui ding a, thu kicianlo, thu haksa a om a leh Board of Directors pawl in a khensatna bangin kizui ding hi.\nThukhun–III-:ZomiInnkuan USA Genvai Thukhun Apom Khat Hih Theihna Ding\n1. US gam leitang tung a om Zomi khat hi ding hi.\n2. ZIUSA kipawlna pawllut Zomi Innkuan kipawlna khatpeuh pan pawllutmi (pawlmi) khat hi ding hi.\n3. ZIUSA kipawlna pawllut Zomi Innkuan kipawlna a om lohna khua, munte ah ZIUSA kipawlna Thukhunpi leh Ngeina Dante tawh kituak in ZIUSA kipawlna ah mimal dinmun tawh pawllutmi khat hi ding hi.\n4. Zomi Innkuan USA Genvai Thukhun pomin a zui ding mi hi ding hi.\n5. Anuai-a bangin khatvei bek piak ding Sumbulpi (Deposit) leh Piakkholh Kivuina Sum don masakna (First Premium) akigawm in, Thukhunpom asuah zawh ni (30) sungin a khia ding mi hi ding hi.\na. Khatguak (Single) Zomi khat in $20 khia ding hi.\nb. Nupa kopkhat (Couple) ahi Zomi innkuan khat in $30 khia ding hi.\nc. Ta nih (Two Children) ciang anei Zomi innkuan (Family) khat in $30 khia ding hi.\nd. Ta thum (Three Children) leh atamzaw anei Zomi innkuan khat in $40 khia ding hi.\n1. Zomi Innkuan USA Genvai tawh kisai vaihawmna ah, akikawm theisumtawphah dingin Zomi Innkuan USA Genvai Sumbulpi ki nei ding hi.\n2. Anuai-a bangin Zomi Innkuan USA Genvai Thukhun apom Zomi-te in Thukhunpom asuah\nzawh uh ni (30) sung in Sumbulpi khatvei khia ding a, Thukhun apom khat a hih sung teng in Sumbulpi ding khia kik nawn lo ding hi.\n(a) Khatguak (Single) Zomi khat in $10 khia ding hi.\n(b) Nupa kopkhat (Couple) ahi Zomi innkuan khat in $15 khia ding hi.\n(c) Ta nih (Two Children) ciang anei Zomi innkuan (Family) khat in $15 khia ding hi.\n(d) Ta thum (Three Children) leh atamzaw anei Zomi innkuan khat in $20 khia ding hi.\n1. Zomi Innkuan USA Genvai Thukhun apom Zomi khatpeuh in sihna atuahciang in, akipia ding Kivuina Sum ding in Piakkholh Kivuina Sum (Premium) donna kinei ding hi.\n2. Anuai a bangin Piakkholh Kivuina Sum kipia ding hi.\n(a) Khatguak (Single) Zomi khat in $8 pia ding hi.\n(b) Nupa kopkhat (Couple) ahi Zomi innkuan khat in $10 pia ding hi.\n(c) Ta nih (Two Children) ciang anei Zomi innkuan (Family) khat in $10 pia ding hi.\n(d) Ta thum (Three Children) leh atamzaw anei Zomi innkuan khat in $15 pia dinghi.\n3. Zomi Innkuan USA Genvai Thukhun apom Zomi khatpeuh in, Thukhunpom asuah zawh ni (30) sung in Piakkholh Kivuina Sum khat vei khia ding a, tua banah Thukhun apom Zomi khatpeuh in sihna atuah leh atuah zawh ni (30) sungin, adam lai Thukhun apom Zomi khem peuh in Piakkholh Kivuina Sum khia kik ding hi.\n1. Zomi Innkuan USA Genvai Thukhun apom Zomi khat in sihna atuah leh, sihna atuah hun in Thukhun apom Zomi-te in akhiatsa uh Piakkholh Kivuina Sum teng tawh a kituak sum leh\npaai tawh luang kipham, ahihkei leh, kivui ding hi.\n2. Ahi zong in, aki kaikhawmsa Piakkholh Kivuina Sum $10,000 (Tul Sawm) aval a leh, a valsum teng Sumbulpi sung ah kikhol ding a, $ 10,000 tawh a kituak sum leh paai tawh luang kipham, ahihkei leh, kivui ding hi.\n3. Kivuina Sum pen sihvuina a ki neihma in a ngah dingte in a ngah theih ding in ki hanciam den ding hi.\n(Policy – V II-: Beneficiaries)\n1. Zomi Innkuan USA Genvai Thukhun apom Zomi khat in sihna atuah leh a Kivuina Sum\n(Death Benefit) pen anuai-a dimun/hihnate zui/tungtawn in Zo-ngeina leh biakna-ngeina tawh akilawm a kituak in kivaihawm, sum kizang, kipiakhia, dinghi.\n(a) Ahong nusia pa/nu’ innkuanpihte, u leh nau, nu leh pate,\n(b) Ahong nusia pa/nu` innkuan bangkua sung a innteek thu vaihawmte,\n(c) Ahong nusia pa/nu` omna mun, khua leh gam a om Zomi Innkuan USA kipawlna pawllut Zomi Innkuan kipawlna makaite,\n(d) Zomi Innkuan USA Genvai Tanupi Pawl\n2. Zomi Innkuan USA Genvai kihuaina tawh Kivuina Sum a cianlai a om leh, ahihkei leh Kivuina tungtang ah Kivuina Sum a kizatkei leh, Kivuina Sum a ngah ding mite tung ah, anuai a kigual dinmun/hihna zui-in, kipiakhia ding hi. Kivuina Sum angah dingin a nuai a kigual dinmun/hihnate sung pan a kikhum masa pen kipia ding a, a masa pen a dinmun/hihna anei a omkei leh, aban takin kingaihsun ding hi.\n(a) Ahong nusia pa/nu in, Zomi Innkuan USA Genvai Thukhun pomin, Zomi Innkuan USA Genvai Tanupi Pawl tawh abawl thukimna laipi sung ah, ama’n sihna atuah leh Kivuina Sum angah dingin, a khum, mi/innkuan/pawl tung ah kipiakhia ding hi.\n(b) Ahong nusia pa/nu’zi/pasal tungah kipia ding hi.\n(c) Ahong nusia pa/nu’ pa/nu ahihkei leh a tate tungah kipia ding hi.\n(d) Ahong nusia pa/nu’ pianpih sanggamte tungah kipia ding hi.\n(e) Ahong nusia pa/nu’ papi/pano ahihkei leh nupi/nuno tung ah kipia ding hi.\n(f) Zomi Innkuan USA kipawlna Executive Committee in a khensatna bangin kipia ding hi.\n1. Kaihkhop zawhzah hun ciangtanna (Collectable Period) khatsung (Ni 30) in Thukhun apom mi (2) sihna aom leh asi masa i Kivuina Sum(Death Benefit) a kipia zahzah, Thukhun apom asi nunung zong akibangin kipia ding hi.\n2. Kaihkhop zawhzah hun ciangtanna khatsung ah mi (3) leh atamzaw sihna leh kham zawhloh, nang zawhloh kiim leh paam thupiang siatnalianpi hanga mitampisihna (Death from disaster) aom hun ah Kivuina Sum piak ding vai tawh kisai in Zomi Innkuan USA Genvai ah thuneihna lianpen anei Zomi Innkuan USA kipawlna, Board of Directors in a vaihawm, a khensat bangbang hi ding hi.\nThukhun–IX-:Thukhun Apom Khat In Ciapteh Ni leh Hun\n(Policy–IX-:Effective Date and Time of Coverageas a Policy Holder)\n1. Kum khat sungah kha (4) sung, kha (3) sial in kha (1) sungta ( Quarterly) in Genvai Thukhun pom thak sanna ki nei thei ding hi. January, April, July, October kha teng in genvai Thukhun pom thak sanna ki nei thei ding hi.\n2. Zomi Innkuan USA pawllut Zomi Innkuan kipawlna khatpeuh pan pawllut Zomi khatpeuh, pawllut Zomi khatpeuh tangin amun, akhua zui-a Zomi Innkuan USA Genvai makai khat in, ahih kei leh USA gam sung aom ZIUSA pawllut Zomi Innkuan aom lohna mun leh khua te a om Zomi khat peuh in Zomi Innkuan USA Genvai Tanupi Pawl tungah Genvai Thukhun tawh kizui-in Thukhun pom khat suah theihna ding ngetna nei dinghi.\n3. Thukhunpom khat suah ding ngetna a nei khat peuh in kumkhat sung thukhunpom thak sanna kha-te ahi January, April, July, October te’ ni (25) ni anunung pen in akisam thu leh la teng leh sum leh paai teng Genvai Tanupi, ahih kei leh a kiseh tanu khat peuh tungah tun kim ding hi.\n4. Sittelna akineih khin ciang in santheih ding dinmun ahi thukhumpom ngetna a nei khempeuh kha bei Ni January (31), April (30), July (31) , October (31) ngetna neite’ local time zan 12:00 (Midnight) hun in kipsakna (Activation) neih khat in ki nei ding hi.\n5. Zomi Innkuan USA Genvai Tanupi, ahih kei leh akiseh Tanu khat peuh in Zomi Innkuan USA Genvai Thukhunpom sanna a kinei thak te Genvai Groupmail sungah khahna nei ding hi.\n1. Zomi Innkuan USA Genvai Thukhun pom khatpeuh, Zomi Innkuan USA kipawlna ah pawllut Zomi Innkuan kipawlna khatpeuh pan amun, akhua zui-a Zomi Innkuan USA Genvai makai khatpeuh in Zomi Innkuan USA Genvai Tanupi, ahih kei leh akiseh Tanu khat peuh tungah Thukhun apom khat i sumpiak sum, Zomi Innkuan USA Genvai Tanupi, ahih kei leh akiseh Tanu khat peuh in Zomi Innkuan USA Genvai thu kizaksakna Groupmail tungtawn in Thukhun apom khat i sumpiak sum ngahna zaksakna aneih Ni leh Hun in sum aki ngah in ki ciamteh ding hi.\n2. Hun Ciangtanna (Standard Time) pen thu a zasak-te omna hun (time) bangbang hi ding hi.\nThukhun –XI- :Thukhun Apom Khat Dikmah Ci-a Akisang Lahtheihna-te:\n1. Ciangtan hun-a Sumbulpi leh Piakkholh Kivuina Sum apia Thukhun apom khat dikmah ci-a lahtheihna in anuai-a te bek kisang ding hi.\n(a) Zomi Innkuan USA Genvai Tanupi Pawl in a hun zui-a a hawmkhiat, Zomi Innkuan USA Genvai Thukhun apom Zomi khempeuh Ciaptehna (Sazian) Pulaakna.\n(b) Zomi Innkuan USA Genvai Tanupi, a hi kei leh a kiseh Tanu khatpeuh in Genvai Thukhun apom Zomi khat hi ci-a Zomi Innkuan USA Genvai tawh kisai kithuzakna Groupmail sungah khahna Email.\nThukhun –XII-:Asikuan Natnalian nei-te leh Asuaktung Naungeek-te:\n1. Asikuan Natnalian nei-te (People at the end of life ):\na. Zomi Innkuan USA Genvai Thukhun akikhung zawh Ni (90) pan kipan in, Thukhun\napom hihding ngetna a ngen asikuan natnalian neisa khatpeuh Thukhun apom khat in\nkisang thei ding a, ahi zong in Kivuina Sum(Death Benefit) a kiciangtansa piakzah ding\nKivuina Sum i a lang (50%) bek ngah thei dinghi.\nb. Piakkholh Kivuina Sum anuai-a bangin kidong kik ding hi.\ni. Khatguak (Single) Zomi khat in $ 4 pia ding hi.\nii. Nupa kopkhat (Couple) ahi Zomi innkuan khat in $ 5 pia ding hi.\niii. Ta nih (Two Children) ciang anei Zomi innkuan (Family) khat in $ 5 pia ding\niv. Ta thum (Three Children) leh atamzaw anei Zomi innkuan khat in $ 8 piading hi.\n2. Asuaktung Naungeek-te (Newborn Babies):\na. Zo nnkuan USA Genvai Thukhun apom khat i sungpan aa suak naungeek khat asuahzawh ni(30)sungin sihna aneih leh Kivuina Sum(DeathBenefit) a kiciangtansa piakzah ding Kivuina Sum i alang ( 50%) bek ngah thei ding hi.\niii. Ta nih (Two Children) ciang anei Zomi innkuan (Family) khat in $ 5 pia ding hi.\niv. Ta thum (Three Children) leh atamzaw anei Zomi innkuan khat in $ 8 pia ding hi.\nc. Naungeek Nu leh Pa te-in naungeek asuahzawh ni (30)sungin amun, akhua zui-a Zomi Innkuan USA Genvai makaite, ahih kei leh Zomi Innkuan USA Genvai Tanupi Pawl tungah innkuan kibehlapna thu zasak a, akisam thu-te leh sum leh paai piakding aom te pia ding hi.\n1. Thukhun Huamna Mun (Geographic Area ofCoverage):\n(a) Thukhun huamna mun in USA leitang USA States (50), Washington D.C., USA gamke-te (USA Territories) hi ding hi.\n(b) Thukhun huamna mun ahi lo mundang, gamdangte ah azinpak laitak Thukhun apom khat peuh in sihna atuak leh Kivuina Sum(Death Benefit) ciangtanna zah akim mah in kipia ding hi.\n(c) USA leitang aa tawmvei aom pak Thukhun apom khat in USA leitang pan in apusuak, aciahkikzawh ni (90) acin ciang, ahih kei leh Piakkholh Kivuina Sum (Premium) a piakding apiakloh ni a kipan, amasa zawzaw, Thukhun apom khat hihna pan in kikhawlsak ding a, Kivuina Sum ngah nawnlo ding hi.\n2. Hehpihna Hun (Grace Period):\n Thukhun apom khat i sihna atuak ni a kipan a kidong ding PiakkholhKivuina Sum(Premium) pen ni (30) sungin Thukhun apom khempeuh in pia ding a, ni (30) sung a a pia lo Thukhun apom khat peuh apiak lohna thu kikan ding aa, piaklohna ahang sanzawh ding dinmun ahih leh hehpihna hun ni (30) kipia ding aa, tua ni (30) hun sungin Piakkholh Kivuina Sumpia ding hi.\n3. Thukhun Apom Khat Hihna Pan Khawl Theihna (Cancellation as a Policy Holder):\n(a) Zomi Innkuan USA Genvai Thukhun apom khat in Thukhun apom khat hihna pan in mimal ut thu in a ut hunhun in khawl thei ding hi.\n(b) Zomi Innkuan USA Genvai Thukhun apom khat hihna pan in a ut thu in a khawl khat Thukhun apom hih ding hong nget kik leh Thukhun apom ahi ngei nailo khat mahbangin Thukhun apom hih theih nang thukhun om bangin kipan kik ding hi.\n4. Thukhun apom Khat Hihna Pan Ki Khawlsakna (Termination as a Policy Holder):\n(a) Zomi Innkuan USA Genvai Thukhun apom khat in Zomi Innkuan USA Genvai Thukhun om bangin zuihlohna a neih leh Thukhun apom khat hihna pan in kikhawlsak ding hi.\n(b) Zomi Innkuan USA Genvai Thukhun apom khat hihna pan in a kikhawlsak khat Thukhun apom khat hih ding hong nget kik leh Thukhun apom ahi ngei nailo khat mah bangin Thukhun apom hih theih nang thukhun om bangin kipan kik ding hi.\n(c) Zomi Innkuan USA Genvai Thukhun apom khat a sih leh a ngah ding Kivuina Sum a ngah khit ciangin Thukhun apom hihna pan in a khawl in kiciamteh pah ding hi.\n5. Sum Piaksa, Kipia Kik Lo Ding (No Refund):\n Thukhun apom khat in Zomi Innkuan USA Genvai Thukhun zui-a apiaksa Sum, Thukhun apom khat hihna pan in a ut thu-in khawlna, kikhawlsakna a hi zong, thudang hang khatpeuh ahi zong, banghang banghun cih om lo in, piaksa sum kipia kik lo ding hi.\n6. Piaksa Tungah Summet Neilo ( No Interest):\n Thukhun apom khat in Zomi Innkuan USA Genvai Thukhun zui-a apiaksa Sumbulpi, Piakkholh Kivuina Sum tungah summet nei lo, ngah lo dinghi.\n7. Summet Bawlna Hi-lo ( Not-for-Profit):\n(a) Zomi Innkuan USA kipawlna in, Zomi Innkuan USA Genvai, summet bawlna in aneih hi lo hi.\n(b) Zomi Innkuan USA Genvai mapang khat peuhpeuh in, Zomi Innkuan USA Genvai, mimal aituam summet bawlna in zang thei lo ding hi.\n8. Suankhiat Theihna Omlo (No Transferable):\n Thukhun apom khat in, Thukhun apom khat ahihna banghang banghun cih om lo in midang khatpeuh tungah suankhia thei lo ding hi.\n9. Piak Ding Thu-te ( Information To BeProvided):\n(a) Thukhun apom khat hihding ngetna aneipeuh in US ki-ukna dan tawh kituak-a a neih min (Legal name) pia ding hi. Min dang anei peuh in apiak nop leh min dang aneih piakbeh\nthei ding-a, mipi tawh kizopna, tang kona khatpeuh aom hun ah zat ding adeihzawk min Zomi Innkuan USA Genvai Tanupi Pawl tungah theisak ding hi.\n(b) Thukhun apom khat hihding ngetna aneihpeuh in Kawlgam, gamdang khat peuh a, a lamkiatna khuamin, a khankhiatna khuamin, ahih kei leh a nu, a pa khatpeuh lamkiatna khuamin pia ding hi.\n(c) Thukhun apom khat hihding ngetna aneipeuh in Zomi Innkuan USA Genvai kizopna ding in aa phone number, email address, home address/mailing address te pia dinghi.\n(d) Thukhun apom khat hihding ngetna aneipeuh in Zomi Innkuan USA Genvai Tanupi Pawl in zum vai tawh a kisapna zui-in a nget thu khat peuhpeuh leh ngetna lai (Form) khatpeuh tungah akisam thu te pia ding hi.\n10. Min Laihna leh Dinmun Kilaihna (Change of Name and Status):\n(a) Thukhun apom khat in US ki-ukna dan tawh kituak-a aneih min, laihna aneih hun ah Zomi Innkuan USA Genvai Tanupi Pawl tungah aminthak pia dinghi.\n(b) Thukhun apom khat in a dinmun kilaihna khatpeuh aom hun ah Zomi Innkuan USA Genvai Tanupi Pawl tungah thei sak ding a, thukhun zui-in piak ding sum a om leh pia ding hi.\n11. Thukhun Apom Khat Mawhpuak Neihna,Tavuan Neihna-te (Responsibilities):\n(a) Thukhun apom khat in Zomi Innkuan USA Genvai Tanupi Pawl tungah a piakding thu-te, minlaihna a neih hun ah a minthak piakding, a dinmun a kilaih hun ah aa dinmun kilaihna theihsak ding cih thute Thukhun apom khat ciat i mawhpuak hi ding hi. Mawhpuak bangin seplohna aomna hangin thu leh la khatpeuh tawh akizom te ah Zomi Innkuan USA Genvai Tanupi Pawl ahi zong, Zomi Innkuan USA Genvai mapang khat peuhpeuh tungah ahi zong mawhpuak suan theilo ding hi.\n(b) Thukhun apom khat in thukhun zui-in apiak ding sumbulpi, piakkholh kivuina sum te Zomi Innkuan USA Genvai Tanupi Pawl tungah tung leh tung lo cihte, apiak thute akikhumna ah man leh man lo cih te sit-telna leh kipsakna lak ding mawhpuak nei ding hi. Mawhpuak bangin seplohna aomna hangin thu leh la khatpeuh tawh akizom te ah Zomi Innkuan USA Genvai Tanupi Pawl ahi zong, Zomi Innkuan USA Genvai mapan khat peuhpeuh tungah ahi zong mawhpuak suan theilo ding hi.\n(c) Thukhun apom khat pen Thukhun apom khat hih ding ngetna aneih hun in Zomi Innkuan USA Genvai Thukhun asim khin, ahih kei leh a thei khin in ki ngaihsun ding hi. Thukhun zuih lohna, theihloh man in thu leh la khatpeuh tawh akizom te ah Zomi Innkuan USA Genvai Tanupi Pawl ahi zong, Zomi Innkuan USA Genvai mapan khat peuhpeuh tungah ahi zong mawhpuak suan theilo ding hi.\n12. Mimal Neihsa-te Tuamkoih Theihna (PrivacyRights):\n(a) Thukhun apom khat in a piak thu-te ahi mimal neihsa-te tuamkoih theihna nei thei ding hi.\nAhi zong in Zomi Innkuan USA Genvai Tanupi Pawl tungah mimal neihsa-te tuamkoih\nding te theisak hamtang masa ding hi.\n13. Pawllutmi Dinmun Ciangtanna:\n(a) Zomi Innkuan USA pawllut Zomi Innkuan kipawlna khatpeuh pan Genvai Thukhunpom Zomi khatpeuh, USA gam sung aom ZIUSA pawllut Zomi Innkuan aom lohna mun leh khua te a om Genvai Thukhunpom Zomi khatpeuh i Zomi Innkuan USA pawllutmi dihmun ciangtanna Genvai Thukhunpom a suah Ni a kipan a sim Kum khat acing Ni dong hi ding hi. Kum khat a cing Ni a kipan in ama dinmun tawh kizui-in a pawllutna sum piak ding akisap leh Zomi Innkuan USA pawllutna sum khia/pia kik dinghi.\n14. Genvai Piakkholh Kivuina Don Khat Donkholh/Kepkholh Ding:\n(a) Genvai Thukhun tawh kizui-in Thukhunpom khat i piak ding Genvai Piakkholh Kivuina donna a kineih hun ah ahun lap in ki donkim zo a, Genvai tawh kisai mapanna a lemtang ding ngaihsutna tawh, Zomi Innkuan USA pawllut Zomi Innkuan kipawlna khatpeuh pan pawllut Genvai Thukhunpom Zomi khatpeuh, pawllut Genvai Thukhunpom teng tangin amun, akhua zui-a Zomi Innkuan USA Genvai makai khat in, ahih kei leh USA gam sung aom ZIUSA pawllut Zomi Innkuan aom lohna mun leh khua te a om Genvai Thukhunpom Zomi khat peuh in, Genvai Thukhun tawh kizui-in Thukhun pom khat i piak ding Genvai Piakkholh Kivuina Don Khat a kisap hun-ah Genvai Thukhun tawh kizui in Zomi Innkuan USA Genvai Tanu Pawl in hong nget hun ah piak theih pah ding in donkholhsa, tuamkoihsa in nei khol den ding hi.\nThukhun –XIV - : Genvai Tawh Kisai Tavuan/Mawhpuak Neihna\n1. Zomi Innkuan USA Genvai tawh kisai thu leh la khempeuh, maban, vaihawmna khempeuh ah Zomi Innkuan USA kipawlna, Board of Directors in Zomi Innkuan USA Khawmpi khitciang in, Zomi Innkuan USA kipawlna Thukhunpi leh Ngeina Dante zui-in mawhpuak asang pen nei ding hi.\n2. Zomi Innkuan USA Genvai tawh kisai thu leh la khempeuh, maban, vaihawmna khempeuh ah Board of Directors thupiakna zui-in Executive Committee in mawhpuak nei thei ding hi.\n3. Zomi Innkuan USA Genvai tawh kisai thu leh la khempeuh, maban, vaihawmna khempeuh ah Executive Committee thupiakna zui-in Zomi Innkuan USA Genvai Tanupi Pawl in mawhpuak nei thei ding hi.\n4. Zomi Innkuan USA Genvai tawh kisai thu leh la khempeuh, maban, vaihawmna khempeuh ah Zomi Innkuan USA Genvai Tanupi Pawl thupiakna zui-in Zomi Innkuan USA kipawlna ah pawllut Zomi Innkuan khatpeuh in aseh amun, akhua zui-a Zomi Innkuan USA Genvai makaite in mawhpuak nei thei ding hi.\n5. Zomi Innkuan USA Genvai Tanupi Pawl in sihna a tuak Thukhun apom khat tawh kisai in a thu a la Zomi Innkuan USA Genvai tawh kisai Thukhun tawh kituak leh kituaklo kan thei, sittel thei ding a, a kisam bangin Executive Committee tungah thu puak thei ding hi.\n1. Hih Zomi Innkuan USA Genvai tawh kisai Genvai Thukhun sung aa om thukhun khempeuh, Thukhun apom Zomi-te thukimpihna leh theihpihna omlo in, a kisapna zui-in ZomiInnkuan USA kipawlna, Thukhunpi leh Ngeina Dante tawh kituak in, Board of Directors in puahphatna, behlapna, phiatna nei thei ding hi.\nZomi Innkuan USA Genvai Thukhun sunga om anuai-a kammal-te, anuai-a bangin a cihnopna in kizang ding hi.\n1. Amun, akhua zui-a Zomi Innkuan USA Genvai makaite:\nZomi Innkuan USA kipawlna pawllut Zomi Innkuan kipawlna khatpeuh pan in Zomi Innkuan USA Genvai tawh kisai in Zomi Innkuan USA Genvai Tanupi Pawl tawh mapangkhawm ding in aseh, ateel uh makaite.\n2. Dinmun kilaihna:\nZi/Pasal neih thakna; Zi/Pasal US leitang hong tun thakna; ta neih thakna; Zi/Pasal/Ta khatpeuh sihna cih bangte hang in innkuansung mi phazah kibehlapna; kiam-na\n3. Hong nusia pa/nu i nu leh pa:\nZo-ngeina bangin innkuan lutangpipa i nu leh pa; ahih kei leh Zomi Innkuan USA Genvai Tanupi Pawl khensatna bangbang\n4. Hongnusiapa/nuipianpih sanggamte:\nHongsihsanThukhun apomi pianpih sanggamte; ahih kei leh Zomi Innkuan USA Genvai Tanupi Pawl khensatna bangbang\n5. Innkuan: Zi leh Pasal;\nZi leh Pasal leh Ta/Ta-te; Ta/Ta-te leh Nu/Pa. US ki-ukna zui-a Zi, Pasal, Nu, Pa dinmun a hih te; Kum (21) leh a nuaisiah a phata/ta-te.\n6. Kaihkhop zawhzah hun ciangtanna:\nThukhun apom khat a sihni akipan akisim ni(30)sung\n7. Khamzawhloh, nang zawhloh kiimlehpaam thupiang siatnalianpi hanga mitampis ihna:\nsih khat in Thukhun apom (3) leh atamzaw sihna; mihonpi sihna\nZi/Pasal US leitang ah aom lo-te\nAkizom paisuak a Thukhun apom khat in khatvei bek a piak ding\n10. Mimal neihsa-te:\nThukhun apom khat in apiak thu-te: min, phone number, email address, address cih bang mimal tawh kisai-te\nUS ki-ukna dan tawh kit\n11. Min dang:\n: US ki-ukna dan tawh kituak-a aneih min (Legal name) ahi lo min khat peuhpeuh (\nNu leh Pa phuahsa min, UN tungtawn aa a zat min zong hi thei)\n12. Asikuan Natna liannei-te:\nSivuan khatpeuh in kha(6)/ni(180) leh atawmzaw hun sungin sihding ci-a ciaptehnalai aneih, apiakte; hun tomno sungin sih ding cih kiciantak in genkholh theihna a kinei thei mi-te\n13. Piaklohnaahang sanzawhdingdinmun:\nThukhun apomkhatinapiak dingahunhun a sumpiak (Premium) apiaklohna ahangin Thukhun apom lampan ol-mawh lohna, piak nop lohna hi lo in, aa ma lampan mawhpuak ahi thei lo (khual gamla zinna; sumkhakna tun lohna; sumpiak ding vai zaksakna ngah lohna) thu leh la khat peuhpeuh hang aapiaklohna\nUSA gam aa ki-ukna lam thuneihte in abawl ahunbei (Expired) nailo IdentityCard (ID) khatpeuh zui-in Kum (21) leh a nuaisiah apha Zomi khat i ta/tate, Zomi khat in a ta ding in a laak ta/ta-te\n15. Thukhun huamna mun ahi lo mundang, gamdangte ah azinpak Thukhun apom:\nUSA States (50), Washington D.C., US territories sung ahi lo mundang, gamdang khat peuhpeuh ah azinpak, Kumpi sawlna ahih kei leh kipawlna khatpeuh i sawlna tawh hun tomno sung om pakna, sangkah in om pakna anei Zomi Innkuan USA Genvai tawh kisai Thukhun zui-a sumpia khat\n16. Thukhun apom:\nZomiInnkuan USA Genvai tawh kisai zuihdingThukhun tawh kizui-a, Kivuina Sum(Death Benefit) a ngah thei ding dinmun nei khat\n17. US ki-ukna dantawh kituak-aa neihmin(Legalname):\nUSAgamaaki-ukna lam thuneihte in abawl ahunbei (Expired) nailo Identity Card (ID) khat peuh tung-a min; ahunbei nailo US Government Issued ID- Driver License, Social Security Card, Passport- tunga min\n18. USA gamleitang tung a om Zomi khat:\nUSA States(50),Washington D.C., US territories sunga om, US gammi, US gammi ahilo, US gam aa sangkahpak, US gam aa zinpak, cihbanga USA neihsa leitang tunga om Zomi khat peuhpeuh\n19. USA leitang aa tawmvei aompak Thukhun apomkhat:\nUSgamaa sangkahpak,USgamaa zinpak, cihbanga hun tomno sung US gam aom pak, Zomi Innkuan USA Genvai Thukhun zui-a Sumbulpi, Piakkholh Kivuina Sum apia khat\n20. ZomiInnkuan USA Genvai Tanupi:\nZomi Innkuan USA kipawlna Executive Committee in aseh Zomi Innkuan USA Genvai Tanupi Pawl Makaipi\n21. Zomi Innkuan USA Genvai Tanupi Pawl:\nZomi Innkuan USA kipawlna,Executive Committee in aseh Zomi Innkuan USA Genvai Tanupi Pawl(Committee)\n22. Zomi Innkuan USA kipawlna ah mimal dinmun tawh pawllutmi:\nUSA gamsung Zomi Innkuan USA kipawlna pawllut Zomi Innkuan kipawlna khatpeuh aom lohna mun leh khua te pan in Thukhunpi leh Ngeina Dante tawh kituak in Zomi Innkuan USA kipawlna ah pawllut (member) khat in ngetna anei, Zomi Innkuan USA kipawlna in mimal dinmun tawh pawllutmi khat in a sangsa mi\n23. ZomiInnkuan USA kipawlna ah pawllut ZomiInnkuan kipawlna khatpeuh i pawllutmi:\nZomi Innkuan USA kipawlna tawh akizom pawllut Zomi Innkuan kipawlna khat peuh in amau kipawlna ngeina leh dan tawh kizui-a pawlmi khat hi ci-a asang mi\n24. Zomi: Zomi Innkuan USA kipawlna in Zomi khat ci-a a theihpih mi; Zomi khat i Zi/Pasal;\nZomi khat i ta; Zomi khat in a ta ding in alaak mi.\n25. Asuak tung Naungeek-te:\nAhinga-a asuakkhiaNi(30)a cingnailonaungeek-te.(Sihna ah kivuina sum ngah nang in, hanmual ah ngeina cing-a a kivui ding hi ding hi).\n26. Atuam vilvel dinmun:\nKaihkhop zawhzah hun ciangtanna khatsung(Ni-30)sung in ciangtanna kipat Ni a asi thukhum pom pen pan a kisim thukhum pom mi (2) leh atam zaw sihna.\nZIUSA Genvai Zumvai Kalsuan Zia Ding\n1. Zomi Innkuan USA Genvai Thukhun apom hih ding ngetna, application form ki nei ding hi.\n2. Zomi Innkuan USA Genvai Tanupi Pawl leh amun, akhua zui-a Zomi Innkuan USA Genvai makaite in, akisam bangin email pan in a hi zong, mimal tungah ahi zong Sum ngahna Receipt Thukhun apom te tungah kikhak, kipia ding hi.\n3. Zomi Innkuan USA Genvai Tanupi Pawl in Thukhun apom khempeuh personal no./ account no. nei sak ding hi.\n4. Thukhun apom khempeuh tawh kisai laite, Zomi Innkuan USA Genvai Tanupi Pawl, ahih kei leh amun, akhua zui-a Zomi Innkuan USA Genvai makaite in kem ding hi.\n5. Zomi Innkuan USA Genvai tawh kisai thu kizakna ding, Group Email khat nei in, tua group sung ah, Zomi Innkuan USA kipawlna Executive Committee panmunlente, Zomi Innkuan USA kipawlna pawllut Zomi Innkuan kipawlnate pan President leh Secretary panmunlente, Zomi Innkuan USA Genvai Tanupi Pawl, amun, akhua zui-a Zomi Innkuan USA Genvai makaite kihel ding hi.\n6. Zomi Innkuan USA Genvai bank account atuam in khat kinei ding hi. A omsa Zomi Innkuan USA kipawlna Bank Account sung pan ameng account, ahih kei leh atuam vilvel Bank Account khat hi thei ding hi.\n7. Zomi Innkuan USA Genvai tawh kisai in Check gelh ding a om leh Zomi Innkuan USA kipawlna President, General Secretary, Genvai Tanupi, adang akiseh Genvai makai teng in theih pih ham tang ding ban ah, athu tawh lai piak nang mun ah, hih makaipi teng in suaikai ding hi. Check tung ah President leh Zomi Innkuan USA Genvai Tanupi in suaikai ding uh hi.\n8. Zomi Innkuan USA Genvai tawh kisai pen Zomi Innkuan USA Genvai Tanupi Pawl pan in mawhpuak nei nu/pa in official report pen kha (2) khat vei, kumkhat in (6) vei, Executive Committee members leh Board of Directors pawl panmunlente theih ding in, tangkona hong nei ding hi. Tualo aki kal ah, amau ki zendandan in, groupmail pan hongkhah thei uh hi. Executive Committee thupiakna leh akisapna zui-in Zomi Innkuan USA kipawln in a neihsa ahilo groupmail dang te ah Genvai Pulaakna(Press Release) nei thei ding hi.\n9. Zomi Innkuan USA Genvai tawh kisai forms khat peuhpeuh ahi zong, letterhead aa kipan zumvai official documents-te Zomi Innkuan USA kipawlna ExecutiveCommittee phalna la masa ding hi.\nLast Updated: November 15,2014 (Saturday); ZIUSA Board 2014-2015 Meeting (1)\nZOMI INNKUAN USA GENVAI\nSource : ZIUSA Genvai.\nPDF pan ka gualh kik hi in sawtlo in pdf-file tawh hong koih ding hi ing. Lungdam, Cinpu Zomi.\nItem Reviewed: ZOMI INNKUAN USA GENVAI THUKHUN (Zomi Community USA Genvai Policy). Description: Rating: 5 Reviewed By: Cinpu Zomi


url: =Malaysia ah sum kizang pen Ringgit kici hi. Malay pau in khat pen satu ci uh hi. A gennop pen Malay pau a 'Sum Pek Khat' cihna hi.\nZomi Nam Ni nuamtak thupitak a kizang ziahziah ahih manin innpi sungah mi khempeuh kitalo a, tutna a omsa 3500 dim khin ahih manin hih nupi naungek pom adingin tutna kicing nawnlo hi. Makaite in mipi a pua lam nisa ah a tu mihing tul khat (one thousand) bang dingte ahi thei zahzah inn sungah hong lut ding leh a kul leh zong leilak ah tubial dingin sam uh hi. Zomi ciatciat tutna kibanglo ding cih ka muh ciang ka lungsim hong lawng mahmah hi. Ahi zongin ka tutna awn leng kei tutna ding omlo hi. Tut theihna peuh ah a kitu zihziah hi a, leilak nangawn khe ngakna ding omlo in inn sungah mi a kidim mitmet hi. Innsung mi dim khit ciang a mai gual leh stage kikal mun awng tawmno sungah mi a tu thei zahzah tutsak dingin makaite in a pua lam ah om te sam uh hi.\nTangval, khangno, papi, nupi a pua lam ah omte hong lut in tutna ngah nawnlote ka mai ah hong tu ziahziah uh hi. Tomno sungin hong dim ziau leuleu a, thugen ding a hong kisap ciangin pai khiat ding bang haksa in khe sikna ding zong omlo hi. Tua te lak ah nupi nau tawi khat hong tu a, ka mai san lian ah hong tu hi. A tano pen ihmu ahih manin a nu in a ang ah pom in a pa in a van teng uh a kem hi. A sawtlo in a tano hong khanglo a, a gilkial hi ding hiam a maitailo hi. A nek ding moh them bek ka piak ding neilo ka hih manin ka lungnuamlo hi. Ka gei ah ZAM makaite in zin leh leng ading dawn dinga a koih uh tui thawl (bottled water) bung khat om hi. A sung ka et leh tui bung pawlkhat na omlai a, kei zong khat lakhia in tua nupi kiangah ka pia hi. "Na tano tui duh hi inteh, dawnsak in," ciin ka piak hi napi mipi huging ngaihlua ahih manin kiza cianlo hi dinga, a khut mekawk hong lak hi. Kei zong 'khat bek maw' a cihna sa in 'He, himah' cihna in ka lu ka su ngeungeu hi. Tua leh a lawmpa lawngphei a, a ip sung sawk in zon bubu khat nei hi. Kei zong 'bang zong na hiam?' ciin ka dong kik hi. Aman,"Satu Ringgit" ciin hong dawng hi.\nKa lungsim van ah khai hong banga, ka koiteng hiam khat hong nuamlo hi. Ama'n tui thawl pen Pek Khat a lei dinga ka piak a sa ana himawk ding hi cih ka ngaihsun hi.\nKa ngaihsutna hong vak kawikawi a, Aw, ka mipihte, ka Zomi suahpihte, hih gam, mi gam ah lungneu tak in om uh hiding a maw ka ci hi. Tui thawl khat nangawn "a mawkna" (free) a ngah ding kisuangtak, kisungsia hitazen ding uh a maw ka ci hi. Ka heh lah suak, ka khuangaih lah suak, ka hehpihna lungsim zong hong lian. Na khempeuh sum tawh lei ding a sa, tua hi kei leh mite in a simmawh, a bawlsia ding bang zaha ngaihsun in lungneu tak a nungta hiding uh maw cih ka ngaihsut ciang na ka sa lua mahmah hi. Ka mai ah stage tungah Zogam ngaih La a kisate nangawn bengngawng, bil-am ka sa man dek liang hi.\nKa mipihte pawlkhat hibang in mi lak ah pau theilo, gamtat luhek theilo in om dinga, mite mai ah kisuangtak tak, mai neu takin om kha ding cih ka ngaihsut ciangin haksa kasa a, na kasa a, hehpihhuai kasa hi; kei zong amau khat ka hih manin.\nTuni in tua ka tui thawl piak te nuta, innkuan kua hiam cih ka thei kei a, a min uh zong ka dong ngam nawnkei hi. Ahi zongin Zomite aw, kong gennop khat om, i mite haksa tak in mi gam ah tuisik kam khat dawn ding nangawn a kisuanglah, a kisungsia in om uh hi. Nakpi takin thungetsak in amaute a suahtak theihna ding un hanciampih ni. Zomite hibang a lungneu a mi lak ah gamta ngam lo lianga nungta dingin mihing bawlpa in hong bawl ahih ding ka um kei hi.\nZomi Nam Ni nuam taka zang dinga kuan kimlai lungsim tuampi, dip bing phial in inn ka tungkik hi.\nTopa aw hong hehpih in.


url: =MSS 8: Pasian Umlo Missionary - Zomi Adventist Innkuan\nPasian Umlo Missionary\nGermany; February 22\nJan Haugg a’ dingin kiim le paam hotkhiatna nasep sangin nuam asakzawk bangmah dang om lo hi. Kum 18 apha, high school sangnaupang khat ahihna tawh German nainganzi party khat ah ‘khuavannuai buaina vensakna’ cih kipawlna khatah amah zong va kihel hi.\nUniversity ah, a lawmte pawlkhat kiimlepaam puahna tawh kisai video film te enkhawm dingin zawn hi. Ama’ nuntakna mahmah tawh cidamna lam zui-in annek tuidawn, zinsuk zintohna, sianthona cihte-ah hanciam takin mite’ etteh hih ding hanciam hi. Alawmte’ khaansungte ah valutin akisam khol lo-a kivaak meite va mitsak hi, tua bangin ahih ciangin pawlkhatte-in nawngkai nasa mahmah uh hi.\nAmah pen Jesu kihel lo-a missionary sem ahi hi. Ama’ biakna pen kiimlepaam puah ding ahi hi. International business Sangnaupang khat ahihna tawh Jan in Norway khuapi Oslo a, bank ah nakpitakin lungmuanna a om theih nadingin sem hi. Ahi zongin Oslo ah om suak ding lemlohna khat om hi. Tua khit ciangin abeisa kum nih lai-a, aki theihpih, khuakhal sung a-omna Norway mite innkuan khat’ lo-ah a-omlai hong phawk kik hi. Tua innkuante email khakin huhna ngen-a, ni bangzah hiam khat khitciangin, amaute in Oslo ah om-nading munkhat amuh khitna thu zasak kik hi.\nOslo ah Jan atunzawh asawt loin, avenglepaamte Seventh-day Adventist vive ahihna athei hi. Ama’ khaanpih thak pa, David Mikkelsen zong Adventist mah nahi-a, biakinn huang sung-a inn-awng khatah aom ahihlam thei hi. Jan ahihleh Germany nisuahna lam gam-a, Pasian a-um vetlote’ pawl pan hi-a, Pasian om vet lo hi, aci mite’ lakah akhauhpai phadeuh laite ahi uh hi. Germany nisuahna lam gamah, mimal bup i’ 60% bang pen pasian omlo aci (atheist) vive ahi uh hi.\nSee also MISSIONARY DING A, PIANG NGIAT\nTua lai-ah a-om theih alungdam hangin, Jan in, “Amaute-in kei hong zolzol ding uh hi, ahi zongin hong ngah ngei kei un teh. Kei zong ka up bang hiam cih ka thei hi,” ci-in ngaihsun hi.\nKha thum sungbang, bangmah thu ging lo hi. Jan in Adventist sangnaupangte paak ta hi, ahangin, khat veivei zu simdawn in sang thukhun a palsat khak zel hangin, amaute in amah hoih takin kikholh pih veve uh hi. Ama’ kisapnate hoihtakin vaihawmsak uh ahih manun amaute’ tungah lungkim mahmah hi.\nNi khat, Norway khanglam ah gunkuang tawh khualzin dingin khangno sawmnga bang akisehna-ah Jan zong, apai dingin kizol hi. Tua bangin apualamah pai ding Jan in lawp mahmah hi. Banghanghiam cihleh a lawmte in ama’ lunglut ahi, kiimlepaam kepna pen lunglut pih mahmah uh hi.\nTua khit ciangin khangno makai, Joakim Hjortland in Lai Siangtho sin dingin Jan zawn hi. Jan lunglut khol lo hi. Ahizongin Joakim pen nial nuam lo, dahsak nuam lo hi. A pailoh theih nading paulap zong pah hi. “tuni hun ngah pha kei veng aw. Zing ciang i ci zaw dia?” ci hi.\nA zingciang zingsangin Joakim in, “Hey, zanni-a, i kiho naphawk lai hia? I Lai Siangtho sinding bang ci, a lem dia?” va ci hi. Jan in adang paulap khat zongg leuleu hi. “Ke’n Lai Siangtho sin thei kei ning, banghanghiam cihleh ke’n Lai Siangtho bu nei lo” ci leuleu hi. Ataktakin tua a paulap ahaihuai taktak ahihlam nung phawk hi. Ahangin, a veenglepaam khempeuh Lai Siangtho tawh kidim vive ahi uh hi. Tawmvei sung mahin Lai Siangtho khat kipia pahlian hi.\nSee also Pasian Umlo Khatin Jesu' Thu Hawmsawn\nLai Siangtho a uptheih nadingin, mi khatpeuhin tua pen Pasian’ Kammal ahihna a-up phot ding kisam hi. Jan in Pasian, cih photphot nangawn a um kei hi. Joakim in a Lai Siangtho hong leem in, Daniel alian 2 hong lak hi. Daniel’ gen kholhna ahi, Babylon, Medo-Persia, Greece, le Rome kumpi gamte hong khangin a kiatsuk nading thute amuh ciangin Jan in lamdang sa mahmah hi. Tulaitaka Europe gam pen genkholhna sunga tungman le sik kihel pan-a khenkhat ahihna thute hong thei hi.\nLai Siangtho sungah nalamdang pawlkhat om ahihna atheih ciangin hoihtakin sinbeh nuam ahih manin khat lei pah hi. Olso a, i pawlpi mi, a lawmte-in, a theihnop Lai Siangtho thuthukpite leh mawhna kipatcilna cihte na hilh uh hi. Tua banah banghangin Pasian in Satan thatsuk pah lo, cihte banah nate ama’ thu-a piang toto cih sangin Pasian in piangsak hi, cih thute Lai Siangtho sungah aom lam hilh toto uh hi. Tua bang danin hun hong pai toto a, alungtang Pasian’ khut sungah akipiak nadingin a khensat ni hong tung ta hi.\n“Khrisian suah ding ka ut ngei het kei hi, aih hangin a maan ahihna ka theih thute hong gik luamahmah ahihmanin ka thuakzo nawn kei hi. Pasian om taktak ding hi. Pasian a om takpi leh a omna thu hong theisak ding a, paulap zonding om nawn loin zuih ding bek hi ta hi” Jan in ci hi. “Kua in a guallel pawlte pawm nuam nahi uh hiam? Na pawlpih nop veve leh tua sangin hai zawkna om nawn lo ding hi. Ke’n ka hih leh a gualzo lam bek ka pawlpih ding hi” Jan in ci hi.\nTu-in Jan kum 30 pha ta-a, pastor sem dingin Austria gam sung Bogenhofen Seminary ah pil sin hi. Buaih a lak khit ciangin ama’ gam ahi Germany nitumna lamah Pasian umlo mite’ kiangah thu gen ding ngimna nei hi. “Amau’ thatang suangin leitung a honkhia nuam (green movement people) kici mipawl te’ lakah nasep ding ka lunggulh phadiak hi. amaute in Jesu thei khin photphot le uh, amaute’ hanciamna pen lampi maan ah heizo lengin nakpi takin amaute muibun ding uh hi” Jan in ci hi. Amaute pen missionaryte hi uh-a, ahi zongin Jesu um lo uh hi. Amaute’ nasepna in tawntung nuntakna ngah sak het lo ding hi” Jan in ci hi.\nTu kuata Sabbath 13 na mission sumpi khenkhat tawh Germany gam, Darmstadt khuapi sunga om Marienhohe Academy Sangpi building te puahna in kizangh ding hi. Phal tak in nong piak khiat manun lungdam mahmah hi. Topa’n thupha hong pia hen.\nPrev post ZSL 8: Huihpinung Tuipi pan Van Meei Tungah\nNext post Ih Tanote Hilh Pilna


url: =Brazil ah numeikhat asi kisa in kivuikhial, ni 11 khitciang kitheikikpan :: ZOMI DAILY\nposted on 17 February 2018 at 9:49 pm Lomkholna: Brazil, News, Sawltak, World\nNumeikhat asi taktak nailo, ahinglai in ki phumkhialkha a, ni 11 khitciangin kitheipan cihi. Tua asi ci’n hankuang sungah kikoih in taihsung ah akiguang numeipen kum 37 aphakhin Rosangela Almeida dos Santos kici minnei khat ahihi.\nHih numeinu akiphumna hankhuk panin awging kiza ahih manin, hankuang aki honkhiatkik ciangin aci lumlai cimawk hi. Akhut ngawng tezong liamgawp in sisan zong kimu kawikawi a, hankuang sungpan in apusuahtheih nadingin aki tomtomna in akhut liamin si aluang hiding kici hi.\nHankuang pen siktukilh tawh hoihtak in kikilh in, taihhan sungah akisial ahihi. Friday ni in hih numeinu kivuina hansungpan in awging akizak ciangin hankuang ki hongkhiakik a, aci lumlai himahleh anuntakna omnawnlo cihi.\nHih thupiang pen Brazil, Riachao das Neves khuasung aom Senhora Santana Cemetery kici hansung ah thupiang ahihi. Hankuang aki khuatkhiat kikna Video te Social Media ah ki thehzak in, Video sungah numeinu ii a innkuanpih teleh meltheih tanau te cikngeingai, kungeingai kici hi.\nTua hankuang aki khuatkhiat khitciangin aci lumlai ahih manin, zato mawtaw Ambulance samsak un acizong pawlkhat om cihi.\nHih numeinu pen abeisa January 28 ni in sihi ci’n Hospital panin Doctors te’n agenkhit ciangin, azingciang han ah akivuipah ahihi.\nHan geinai ah ateengte’n hih numeinu kivuina hankhuk sungpan in awging azak uhciangin numeinu meltheihta zasak uh cihi. Hankuang sungpan in numei akugawp leh hankuang akibeng aging kiza cimawk hi.\nHankuang aki honkhiat ciangin aci lumlai bekthamlo, apumpi pen kipeipei hiding hi, akivui in akisialdan tawh kibanglo hi, tuaban ah akhut ngawng tepan inzong aki tomtomna in sisan luangkhia cimawk hi.\nTuaban ah hih numeinu akivui laitak in abil leh anak te ahzong pat akihu hi a, ahi zongin hankuang akihonkik ciangin tuate zong ki lakhia cihi. Numeinu pen hankuang sungpan in apusuahtheih nadingin hanciam in kitomtom hiding kici hi.\nHankuang atungkhuh akikilh siktezong themkhat ki longkhia in, asunglam panin numeinu in honsawm in sawntogawp hiding kici hi.\nVideo: Woman ‘buried alive’ may have spent 11 DAYS ‘trying to fight her way out’ of coffin in stone tomb\nHih numeinu pen aci anat ciangin zato ah kipuak in kalkhat sungkhawng zato lumman in, tuakhit ciangin asi akici ahihi. Asihna lai “Death Certificate” tungah lungtang natna tawh “septic shock” in asi hi ci’n kigelh hi.\nHih asi numeinu pen kum 7 aphak akipan sibup theizel ahih manin, “anticonvulsant medicines” kici zatui anezel hi ci’n asanggam te’n genkhia uhhi.\nHih asi numeinu ii asanggam khatin agenna ah asi ci’n zato panin Doctors te’n akhial uh hiding hi ci uh a, tuaban ah Police Report zong bawlkhin uh cihi. Doctor te kuamahzong mawhsak nuamkei ung, nawngkaisak nuamkei ung. Ahi zongin ka sanggamnu uhpen aki vuizawh ni 11 phakhin a, aci lumlai cihpen piangtheilo hi, akikhialkhat omding hi ci’n khasiatak in genkhia uhhi.\nHankuang aki honkik laitak in lamdang kisa ahih manin, mi 500 bang kikaikhawm in en ngeingai uh cihi. Hihvai tawh kisai in Police te’n Hopital thunei tetawh kithuah in hoihtak kankhiading cih Mirror News pan kiza hi. Sawltak #zomidaily\nPrevious: Malaysia, Pahang sung aom Hotel khat kicim, mi 90 ki hemkhiasak\nNext: USA, Georgia ah Myanmar gammi sangnaupang (kum 8) khat mawtaw in taihlum


url: =Sia Sawm Pau Mualliam (Dahna Thuthang) :: ZOMI DAILY\nposted on 27 March 2016 at 4:49 pm Lomkholna: Dahpihna, News, Zokhai, Zomi\nZogam Tedim Khuapiseh, Vongmual Khua-a piang Pu Gualnam Beh pan-in Sia Sawm Pau, (BA. Phil., MA. Phil, WO. II., DD)\n[Registrar (Retired) ,Kalay University]-in March 26, 2016 ( Sat.) 4:30 AM hun pawl-in a-it mahmah azii atate, atu atate, khuapih tuipihte leh alawm agualte nusia-in tawntung I’ Pa Pasian’ kiang hong zuatsan tahi.\n(Src: Innpi Group FB)\nSia Sawm Pau-pen Kawlpi saangkah laai-in Phil Dept. ah Head (ဒႆနိက ဌါနမႈး) aseem hi-in, Zomi professor thupi mahmah khat ahih-tawh kituak-in kiphasak, kiliansak hetlo-in hong lawmhopih, hong lawmkithuahpih siam mahmah mimanpha khat ahihi. Ama’ taangthu tampi ka-theihloh hang-in “Akiniamkhiat, athukhual mahmah, Zongeina a-it athupiibawl Zomi Professor” ahihna ciamteh-in mipihte’ maai-ah zahtaakna kapia-hi.\nLaisin hun manciang-in ama’ inn-ah ankhing tuibuuk ka-siim ziauziauna-uh Kalay Uni Campus sung-ah Zomite’ Innpi khat hi-a, holim nuam-in, nuihciamleel nuam-hi. Hunluui leh munluuiteng mitkha-ah hong luai dandan-a, phawkthakna lianpi ka-neihi.\nPasian-in adah akap khempeuh hehnepna bucing hong piaksak tahen!\nPrevious: ZIUSA Culture Committee pan thu taangkona\nNext: “Khangcing leh Khangcinglo” ~ Pu Zokhai\n29 March 2016 at 12:03 pm\nLawm Sawm Pau pen Zomi itna leh Zo Ngeina alimkep.leh a lai in a at bangin a zui ngiat khat hi. Philosophy tawh Master Degree a lamasa pawl hi in ama’ bullet Philosophy tawh a nungta ngiat khat hi. Hauhna leh zaliatna sangin lungsim picinna, muantakna, diktakna, kiniamkhiatna, minam ading kizangthei hihnaleh kuhkalna alimlet mahmah khat hi.\nAma lai-atte tumalam pek a Yangon University sangnaupang te hawm Magazine te ah kimuthei lai hi. Pa Kham Za Go zom in eimi sungah Yangon University pan amah leh lawm Thuam Khaw Vung in Philosophy tawh Master a ngah masate ahi uh hi.\nAma ong nutsiat ahi ama dinpih thuklaigilte khangthakte in na ciin leh kepding, zuih theih ding kong hanthawn nuam hi. Azi leh atate tung ah zong Pasal kician leh Pa kician anei hi uhteh, khasia kei un cih tawh kong hehnem hi.\nTopa in ama’ khavaang (soul and spirit) ei Zomi tung ah hong zamsak tahen!\nUnion of Burma leh Zomite ~ Khup Lian Thang\nZAM Thupuak :: 05 October 2014\nLondon khuasung muntuamtuam ah gitloh gamtatna, buaina tampi piang


url: =Pentecost leh Babel Tausang Ki Keelki (1) ~ Rev. Fr. Damian Dal :: ZOMI DAILY\nposted on 21 September 2015 at 7:15 am Lomkholna: Article, Biakna, DamianDal\nPentecost pawi ni apiang thu te leh Babel tausang akilamna thu, akicipna thu leh, tua Babel tausang akicip nadinga apiangthu te bagnci kizopa, bangci kikeelki hiam cihthu in alunggulh huai leh, athupi mahmah Khasiangtho nasepna tawh kisai thuthuk khat ahihi. Babel tausang akilamna, akilamzia leh akicipna thu te Piancil 11 sungah na kigelh hi. Piancil 11:1 na sungah, “mikhempeuh te in pau namkhatbek pau hi,” (all the whole world had one language and one common speech), ci in na kigelhhi.\nTua mahbangin, Pentecost ni in, nungzuipi te thugen nate azami khempeuh te in amau pauciat in naza in, natel uhhi (Sawltak 2:6). Pentecost ni in, Khasaingtho vangliatna hangin, mi khempeuh te in “pau namkhatbek pau hi” cihna tawh akibang ahihi. Tua hi leh Babel tausang thu leh Pentecost ni a Khasiangtho nasepna thu kikal ah, bang kilamdanna om a, bangthupi piangin, ei tuhun Christian te adingin, bang thuthak leh, koici bang Khasiangtho nasepna zia te honghilhhiam cih ih ending hi.\nBabel tuasang akilamna thu: “Hong pai un, leitung buppi-ah eite i kithehthang gawp lohna dingin ei-a’ dingin khuapi khat bawlin, a dawn in vantung a ban ding tausang khat lamin, eite’ minthan nadingkhat bawl ni, ci uhhi” (Piancil 11:4).\nHih Laisiangtho tawh kituak in, Babel tausangin akilamna athu in; (i) leitungah mihingte kithehthang manglo in, mihingte khempeuh kipumkhat nading deihna leh, gelna lianpi tawh ana kilam ahihi. (ii) mihingte in amau te minthan nading ngimna leh gelna lianpi tawh Babel tausang akilam ahihi. (iii) mihingte thatanghatna, mihingte pilna leh, mihingte hauhna in leitungpan vantung dong banding hi cih lametna leh lunggulhna aneih man un, ana kilam ahihi.\nHih Babel tausang kilamna thu, angim agel te uh banghangin Pasian in banghangin deihlo hiam cihthu in athupi mahmah khat ahihi. Banghangin deihlo ahihiam ihcih ciangin,\n(i) mihingte in amau te kipumkhat nading pen, amaute septawmtheih, zontawmtheih, hanciam theih thu leh, amau te thatanghat thutawh aki ngah sa uhhi. David kumpi pa bangin, Solomon kumpi pa bangin, Pasian min leh, Pasian teen nading khua te sat in, innte lam sawmlo in, amau te abawl asiampa Pasian sungah kipumkhat ding ngaihsun loin, leitung lungsim, leitungthu leitungvai bek tawh pumkhat suahding hanciam uhhi. Pasian thu leh ama hongit na sunglo ah, mihingte kipumkhat na omngei lo hi cihthu Pasian in theisak hi.\n(ii) mihing te in Pasian minthan nading, Pasian gamtangzai nading leh Pasian hoihna leh ama hong itna te leitungah akizelhding masak loin, “amaute min le vang” (Let us make a name for ourselves) ding bek ngaihsut natawh kipumkhat ding nahanciam uhhi. Babel tausang alamna thu in, mihing te min le vang deihna, gualtungtuan nopna leh mihingte kiphatsakna kilangsak hi. Ahi zongin, “leitung min le vang” leh gualtungtuan nopna lungsimte tawh kipumkhatding hanciamna in, muibun zolo in, tuptungzo ngeilo dinga, Pasian min le ama vangliatna sungbek ah kipumkhatna omhi cihthu, Topa in theisak hi.\n(iii) leitungah mihingte pilna, siamna, hauhna te in vantungdong banphial dingin kingaihsun in, Pasian omna, Pasian teenna leh Pasian tawh kizop nading thute ah, Pasian tungah um in, ama tungah kinga in, ama hehpihna te ngetding leh amah muanding sangin, leitung mihing te in amau te pilna te suangtaak in, amau te hauhna te tawh kisa thei in, amau te siamna te hangin, Pasian nasepna nangawn um zolo in, Pasian amuan dingsangun, amau le amau kimaungzaw uhhi.\nAmau te tawh a omkhawm Emmanuel Pasian pen kitheihmawhbawl in, vantung Pasian omna mun ah, amau te thatanghatthu suangin, Pasian tawh kizopsawm uhhi. Tua in, mihingte kiphatsakna lungsim, Eden huan ah, Eva lungsim, gulpi piak kipilsaknopna lungsim, Pasian tawh kizakim nopna lungsim ahihi. Leitung pilna, siamna, hauhna te in mihingte pumkhat asuaksak hilo in, anungta Pasian sungah upna leh nuntakna bek in, mihingte pumkhat suaksak ahihna thu Pasian in theisak hi. Babel tausang in leitungvai tawh kipumkhat ding hanciamna ii lim honglak hi. (azom omlai) Rev. Fr Damian Dal\nPrevious: Zomi in bangciang huam hiam? ~ DK Khup\nNext: Ka muhpak US Gamthu pawlkhat (2) ~ Awn Za Pau


url: =Magnet - Motorcycle Shape (4.25x2.25) - 20 Mil.\n# 81002520 - Magnet - Motorcycle Shape (4.25x2.25) - 20 Mil.\n4.25 in. x 2.25 in.\n8.5 lbs per 500 magnets\nMagnets come standard with stock motorcycle art.


url: =Melamine Salad Spoon or Serving Spoon in Ice Blue By Rice DK - Vibrant Home\nMelamine Salad Spoon Ice Blue By Rice DK\nIce Blue Melamine Salad Spoon or Serving Spoon from the new "Yippie Yippie Yeah" Collection by Rice DK. Brighten up your Table with these serving spoons", the perfect serving spoon for almost anything. For salads, rice, stew, tzatziki, desserts…you name it.\nMelamine Salad Spoon Soft Lavender By Rice DK£4.95


url: =Kawl gam hun paizia tawh kituak in Zomite Kawl galkap lut ding ka khaamkhaamna sung pan' Vai tuamtuam hang tawh Kawl galkap ana lut ahi ka paneu Pa Thawng Cin Pau (Ciingpikot/Keizaang) ii tapa Pa Pum Sian Khai in Kokang leh beelpawl pihte tawh kidona ah hong sih san hi.\nAmah pen 1990 kum in Ciingpikot/Keizaang) khua ah suak hi. Nungkum Jully 2014 kum in Lasho Khuapi, Shangam ah EBCL Biak in ah zi nei in, Khristioan ngeina tawh Rev. Langh Kap in aki teengsak khat hihi. Azii naupai laitak ahih man in azi leh agilsung aa ata ading thu hong nget pih un.\nခမရ ၅၂၂ pan hi in Kawl galkapte Kokang tawh kikapna ah lel lua uh ahiman in galhun ding galkap mawtawpi 3 tawh akuanna ahki Embush in avek pi un sipah cihi. Tukha ni 9-10 ni hih tuak hi. (Akisian in kakan laitak hi.)\nKawlgam galkap ding peuhmah Zomi, Mualtung mi khat mahmah zong kaphal loh ka neu tuung pek pan hi. Phalloh kawmkaal ah Khualzin kaal ana lut kanau Pum Sian Khai in tuun hong sihsah peetpeetta hi. KIA tawh kido lai(2012-3) kum in zong Kawl galkap sungpam Zomi tampi tak sikhin hi. Hih tung tawn in kuakua Kawl kapkap lut hetloh ding iki hanthawn nuam hi. Hih pen atawpna ci ni.\n7/30/2015 06:08:43 pm\nAnd if the system will work properly then the whole sub systems under it will work as effectively as the former is doing. The major thing that must give high importance in our system is the education.\n6/11/2016 09:27:07 pm\nFew sites which provide write my research paper service are the websites where people can actually count on.\nap epass renewal application link\n8/19/2016 05:06:15 pm\n2/22/2017 07:47:17 pm\nIf you wish to become an Essay master, then you need first to learn the Essay Writing Secrets. Which will help you to present your Essay in a better way\n3/28/2017 07:14:00 pm\nAmah pen 1990 kum in Ciingpikot/Keizaang) khua ah suak hi. Nungkum Jully 2014 kum in Lasho Khuapi